[pic] | AN COIMISIÚN EORPACH |

An Bhruiséil28.5.2010

COIM(2010) 260 leagan deireanach

2010/0154 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir leis an Rialachán Airgeadais is infheidhme maidir le buiséad ginearálta an Aontais Eorpaigh

(Athmhúnlú)

{SEC(2010 639}

MEABHRÁN MÍNIÚCHÁIN

1. RÉAMHRÁ

Is é an buiséad ceann de na príomhionstraimí is gá chun beartais an AE a chur i gcrích. Tá níos mó ná EUR 130 billiún beartaithe don bhliain 2011 le dáileadh ar bheartais an AE a bheidh chun leasa an Aontais agus a chuid saoránach. Sa chomhthéacs reatha eacnamaíoch, is tábhachtaí fós go mbeidh meicníochtaí seachadta an bhuiséid ag feidhmiú ar an mbealach is éifeachtaí is féidir agus go n-éascóidh siad cur chun feidhme bheartais an AE, ag an am céanna is a chinntíonn siad go gcaitear go hiontaofa le hairgead na gcáiníocóirí Eorpacha. Tá sé tábhachtach, go háirithe, go mbeidh na meicníochtaí sin simplí agus trédhearcach (go háirithe i ndáil le faighteoirí deiridh chistí an AE), go bhfágfaidh siad go bhféadfar acmhainní buiséid nach ón AE iad a ghiaráil agus ag an am céanna go neartófar cuntasacht an Choimisiúin i ndáil leis an mbuiséad a chur chun feidhme mar atá socraithe in Airteagal 317 den Chonradh ar Fheidhmiú an Aontais Eorpaigh (CFAE).

Tá na prionsabail agus na rialacha ar fad a rialaíonn cur chun feidhme bhuiséad an Aontais san áireamh sa Rialachán Airgeadais (dá ngairtear an FR[1] anseo feasta). Tá gné chothrománach ann: tá sé infheidhme maidir le gach réimse caiteachais agus gach saghas ioncaim. Tá an FR faoi réir athbhreithniú gach trí bliana, nó tráth ar bith is gá; is athbhreithniú tríbhliantúil den chineál sin an togra reatha seo. Léirítear ann freisin an gá atá le breathnú arís ar mheicníochtaí seachadta an bhuiséid sa chomhthéacs reatha eacnamaíoch agus i bhfianaise na ndúshlán beartais a bheidh ann amach anseo[2].

Den chéad uair, tá an t-athbhreithniú tríbhliantúil seo á láimhseáil i gcomhréir leis an ngnáthnós imeachta reachtach dá bhforáiltear in Airteagal 322 den CFAE. Tíolactar é i bhfoirm athmhúnlaithe i gcomhréir le Comhaontú Idirinstitiúideach an 28 Samhain 2001 maidir le húsáid níos struchtúrtha na teicníce athmhúnlaithe i ndáil le gníomhartha dlíthiúla[3]. D'fhonn ligean don údarás reachtach radharc foriomlán a bheith aige ar na modhnuithe atá beartaithe, tíolactar rialacha chur chun feidhme an FR (dá ngairtear na IR anseo feasta[4]) mar aon leis an FR i bpacáiste amháin i ndoiciméad inmheánach oibre de chuid an Choimisiúin. Glacfar na rialacha cur chun feidhme, ina bhfuil forálacha níos mionsonraithe a chomhlánaíonn an FR, faoi chumhachtaí tarmligthe an Choimisiúin de réir Airteagal 290 den CFAE.

Ní chumhdaíonn an t-athbhreithniú reatha na hathruithe atá mar thoradh ar theacht i bhfeidhm Chonradh Liospóin, ach amháin oibleagáidí na mBallstát maidir le rialú agus iniúchóireacht inmheánach agus na freagrachtaí dá ndroim sin faoin mbainistíocht chomhpháirteach a áirítear san athbhreithniú reatha. Tá an Coimisiún ag plé le hathruithe eile a bhaineann le Conradh Liospóin in dhá thogra ad hoc ar leith, de bharr a shonraí is atá siad: togra amháin a bhaineann leis an tSeirbhís Eorpach Gníomhaíochta Seachtraí[5] , agus an togra eile a bhaineann leis na rialacha buiséadacha nua[6] (creat airgeadais ilbhliantúil a thabhairt isteach sa Chonradh, go háirithe an nós imeachta buiséadach bliantúil nua).

Cuireann an togra seo le torthaí an chomhairliúcháin phoiblí an 19 Deireadh Fómhair 2009[7] dá dtáinig 235 moladh ar an iomlán ó gheallsealbhóirí a bhíonn ag cur chistí de chuid an Aontais chun feidhme nó a fhaigheann na cistí sin, idir shaoránaigh agus oibreoirí poiblí agus príobháideacha agus riaracháin réigiúnacha agus náisiúnta. Ghlac an Coimisiún an togra ar bhonn thorthaí an chomhairliúcháin sin agus ar bhonn taithí a sheirbhísí oibríochtúla agus ceachtanna a foghlaimíodh ó athbhreithnithe roimhe seo.

2. FÉILIRE

Beidh athbhreithniú an FR faoi chaibidil agus an t-ullmhúchán do na cláir a bheidh ann tar éis 2013 ar siúl, agus ba cheart é a bhreithniú sa chomhthéacs níos leithne sin. Chuige sin, tá sé tábhachtach go n-aontóidh na gníomhaithe ar fad atá bainteach leis an bpróiséas reachtach, go háirithe Parlaimint na hEorpa agus an Chomhairle, ar amchlár uaillmhianach don athbhreithniú reatha agus ar an ngá atá le comhleanúnachas a áirithiú idir na rialacha airgeadais atá coisricthe san FR agus ar ábhar na mbunghníomhartha earnálacha. Chun go mbeidh an méid sin éifeachtach, ba cheart dóibh díriú ar chomhaontú a chur i gcrích maidir leis an bpacáiste (FR + IR) a d'fhéadfaí a chur i bhfeidhm faoi dheireadh 2011, amchlár atá an-uaillmhianach i ngeall ar na srianta ar chuid dílis den ghnáthnós imeachta reachtach iad.

3. AN BONN ATÁ LEIS AN TATHBHREITHNIÚ REATHA

Níor cheart ach na bunphrionsabail (FR, Teideal II) agus bunrialacha na bainistíochta buiséadaí agus airgeadais a bheith san FR. Sonrófar na mionsonraí sna IR agus i 'ndlí bog' amhail treoirlínte inmheánacha. Ní mór do gach institiúid cloí leis na prionsabail seo agus ní mór cloí leo i ngach gníomh reachtach[8]; ba cheart iad a choinneáil cobhsaí agus a laghad maoluithe is féidir a bheith orthu.

Maidir leis an ábhar, níor mhór príomheilimintí na leasuithe airgeadais a chaomhnú, go háirithe iad seo a leanas: ról na ngníomhaithe airgeadais; tábhacht an chinnidh airgeadais a ghlac an Coláiste i ndáil le caiteachas oibríochtúil; rialuithe a chomhtháthú le seirbhísí oibríochtúla; feidhm na hiniúchóireachta inmheánaí; buiséadú gníomhaíochtbhunaithe; agus nuachóiriú na bprionsabal cuntasaíochta agus na mbunrialacha a bhaineann le deontais. Níor mhór rialacha soláthair a chaomhnú i gcomhréir leis na Treoracha soláthair.

Ina theannta sin, ba cheart a chuimhneamh nach bhfuil modhnuithe ar an FR ag teastáil gach uair atá fadhb le cur i bhfeidhm na rialacha. I dtromlach mór na gcásanna, ní hé an Rialachán Airgeadais is cúis leis na deacrachtaí a thagann chun cinn le linn an chomhairliúcháin phoiblí agus d'fhéadfaí iad a réiteach ach na rialacha a léirmhíniú. Eascraíonn deacrachtaí freisin as rialachán earnáilbhunaithe toisc go gcuireann leibhéal an mhionsonraithe agus na castachta go mór leis an mbaol go ndéanfar botún nó go mbainfear míchiall.

A fhad a bhaineann le cur chuige de, rinneadh gach modhnú ar an ábhar a mheas i leith na bpointí cóimheasa seo a leanas:

- an t-ualach riaracháin ar thairbhithe, ar chonraitheoirí agus ar chomhpháirtithe cur chun feidhme a laghdú;

- giaráil leithreasaí an bhuiséid a éascú, nuair is féidir;

- an oibleagáid atá ar an gCoimisiúin faoi Airteagal 317 den Chonradh a éascú maidir leis an mbuiséad a chur chun feidhme agus na príomhchuspóirí beartais a bhaint amach trí ionstraimí seachadta a fheabhsú agus trí na rialacha agus na nósanna imeachta a shimpliú;

- bainistíocht fhónta airgeadais a áirithiú agus leasanna airgeadais an Aontais a chosaint in aghaidh calaoise agus in aghaidh gníomhaíochtaí mídhleathacha eile[9].

4. AN GÁ ATÁ LE LEASÚ

Tá leasú de dhith d'fhonn na rialacha airgeadais a chur in oiriúint do riachtanais nua chur chun feidhme an bhuiséid (cómhaoiniú i dteannta le deontóirí eile, ionstraimí sonracha airgeadais, comhpháirtíochtaí príobháideacha poiblí) nó i gcás go gcruthaíonn na bunphrionsabail ualach oibre neamh-chomhréireach (ús ar réamh-mhaoiniú) nó go bhféadfaidh siad cur isteach go míchuí ar éifeachtúlacht (toirmeasc ar chur chun feidhme an bhuiséid trí chomhlachtaí na hearnála príobháidí). Ní mór dámhachtain conarthaí agus deontas beag a éascú freisin.

Ina theannta sin, ba cheart nasc nua a bheith ann idir an FR agus na IR mar thoradh ar an nós imeachta nua atá infheidhme maidir leis na IR, mar atá leagtha amach i gConradh Liospóin, agus cuirfear i bhfeidhm athbhreithniú iomlán ar shraith iomlán na rialacha airgeadais dá bharr. Chuige sin, ba cheart roinnt forálacha den IR a shonraíonn eisceachtaí nó maoluithe ó fhorálacha an FR faoi láthair a thabhairt isteach san FR féin, agus níor cheart ach sonraí teicniúla agus módúlachtaí cur chun feidhme a bheith sna IR.[10]

Sa chomhthéacs seo, tá togra an Choimisiúin bunaithe ar na cuspóirí seo a leanas:

- a thuilleadh solúbthachta a thabhairt isteach i gcur i bhfeidhm phrionsabail an bhuiséid, rud a d'fheilfeadh níos fearr do riachtanais oibríochtúla agus a mhaolódh an t-ualach riaracháin neamhriachtanach ar fhaighteoirí chistí de chuid an Aontais;

- cuíchóiriú a dhéanamh ar an gcaidreamh leis na comhpháirtithe cur chun feidhme sin a chuireann an Coimisiún na cláir nó cuid de na gníomhaíochtaí cláraithe (tionscadail) de chúram orthu, ag cur san áireamh, go háirithe, an cineál comhpháirtí cur chun feidhme atá ann (na Ballstáit, gníomhaireachtaí, an Banc Eorpach Infheistíochta, oibreoirí poiblí agus príobháideacha, etc.) agus na rioscaí a bhaineann leo ó thaobh airgeadais de (comhréireacht);

- córas na ndeontas a athrú ó bhainistíocht bunaithe ar fhíorchostas (ionchuir) go scéim feidhmíochtbhunaithe (aschuir), chun díriú níos fearr ar chuspóirí beartais agus chun go simpleofar go suntasach na ceanglais maidir le nósanna imeachta agus cáipéisíocht a bhaint amach chun leasa na dtairbhithe, agus úsáid cnapshuimeanna a éascú;

- bainistíocht fhónta airgeadais a áirithiú ach deis shuntasach solúbthachta thabhairt do na hoifigigh údarúcháin ionas gur féidir leo na hacmhainní a oiriúnú dá mbaic oibríochtúla agus do na rioscaí airgeadais atá i ndán dóibh;

- an córas um bainistíocht riosca agus na bearta rialaithe a nuachóiriú ionas go mbeidh siad i gcomhréir níos fearr leis an dóchúlacht earráidí a bheith ann, agus leis an gcostas atá i gceist.

5. MODHNUITHE ARNA MBEARTÚ AG AN GCOIMISIÚN

5.1. Eisceachtaí ó phrionsabail bhuiséadacha

Maidir leis an bprionsabal i ndáil le haontacht an bhuiséid , ba cheart na rialacha a rialaíonn leasanna arna nginiúint trí réamh-mhaoiniú a shimpliú (Airteagal 5, Airteagal 5a den FR) toisc go ngineann siad ró-ualach riaracháin ar an dá thaobh mar aon le míthuiscintí le hoibreoirí agus le comhpháirtithe (go háirithe toisc go bhfuil rátaí úis íseal faoi láthair). Bailítear na leasanna sin i gcomhréir le prionsabal na bainistíochta fónta airgeadais agus is léiriú iad ar ioncam neamhdhiomaibhseach bhuiséad an Aontais (+/- EUR 50 M sa bhliain). Dá bhrí sin, díríonn na hathruithe atá beartaithe ar thairbhithe deontas agus ceiltear an oibleagáid ús réamh-mhaoinithe a ghineadh agus an t-ús sin a ghnóthú, ach amháin dá bhforáiltear i gcomhaontú tarmligin. Ciallaíonn sé sin go mbeidh na gníomhaireachtaí náisiúnta in ann ús a ghintear do na cláir a ndéanann siad bainistíocht orthu a athúsáid, agus go leanfar le gnóthú na n-ús a ghineann comhlachtaí an AE gach bliain. Beidh caillteanas teoranta in ioncam ilghnéitheach an Aontais (+/- EUR 15 M) de thoradh ar an mbeart sin.

Maidir le prionsabal na huilíochta , tá dé-chóras beartaithe i ndáil le h ioncam sannta (Airteagal 18 den FR) agus déantar idirdhealú idir: 1. cistí arna sannadh i dtús báire ag an Údarás Buiséid chun na críche céanna a athúsáid (ioncam sannta inmheánach), a gcoinnítear an córas reatha ina leith (tugtar anonn iad do bhliain amháin agus nuair a dhéantar iad a thabhairt anonn, caithfear iad a úsáid i dtús báire, sula n-úsáidtear leithreasaí nua) agus; 2. ioncam arna bhailiú agus arna shannadh ag deontóirí éagsúla i ndáil le clár sonrach nó gníomhaíocht shonrach (ioncam sannta seachtrach: ranníocaíocht ó CSTE agus ó thríú tíortha le clár de chuid an Aontais, cómhaoiniú gníomhaíochtaí seachtracha ó na Ballstáit agus ó dheontóirí eile...), ar cheart don chóras um thabhairt anonn a bheith níos solúbtha ina leith d'fhonn an cuspóir a shann an deontóir a ráthú. Cuirtear ar fáil córas iomchuí chun tuairisciú don Údarás Buiséid.

Maidir le prionsabal sonraíochta an bhuiséid , ba cheart na rialacha a rialaíonn aistrithe leithreasaí a shoiléiriú agus ba cheart a thuilleadh solúbthachta a cheadú sa nós imeachta um ghlacadh maidir le haistrithe áirithe arna gcinneadh ag an gCoimisiún (Airteagal 21, Airteagal 23 agus Airteagal 26 den FR), chun freagairt do riachtanais an bhuiséid a chur chun feidhme ar bhealach níos fearr, go háirithe maidir le leithreasaí faoi chomhair íocaíochtaí, ioncam sannta agus leithreasaí riaracháin a mbaineann roinnt teideal leo. Tá sé beartaithe freisin na rialacha maidir le haistrithe ar gá an t-údarás buiséid a chur ar an eolas fúthu a shimpliú ionas nach mbeidh moill orthu arís is arís agus iad á gcur i gcrích.

Maidir le prionsabal na bainistíochta fónta airgeadais , lena n-áirítear coincheap na comhréireachta, ba cheart go dtabharfar isteach leis an FR coincheap an riosca inghlactha (Airteagal 28b den FR). Is é cuspóir an togra seo, a rinneadh le linn an athbhreithnithe dheireanaigh ach arna thacú anois le dlúthanailís ar chostais agus ar shochair an rialaithe, cinneadh a dhéanamh maidir le leibhéal an riosca inghlactha earráide, i gcás gach réimse beartais , ag cur san áireamh an costas rialaithe, an riosca earráide agus sochair an bheartais. Is éard a bheidh i gceist leis sin i réimsí áirithe, leibhéal inghlactha riosca níos mó ná an tairseach ábharthachta 2 % atá in úsáid ag an gCúirt Iniúchóirí a shocrú i ngach réimse beartas chun dlíthiúlacht agus rialtacht na mbun-idirbheart a thabhairt i gcrích. Is é an tÚdarás Reachtach a chinnfeadh na leibhéil inghlactha riosca agus shocróidís leibhéal costéifeachtach rialaithe chun bonn níos iomchuí a sholáthar don Údarás um Urscaoileadh (i.e. Parlaimint na hEorpa) chun caighdeán bainistíochta riosca an Choimisiúin a mheas.

Maidir le prionsabal na bliantúlachta , níl leasú ar bith ar an FR beartaithe ach amháin maidir leis na rialacha a bhaineann le tabhairt anonn i gcás ioncaim shannta sheachtraigh (Airteagal 10 den FR), d'fhonn an dé-chóras atá beartaithe don ioncam sannta a chur san áireamh. Tá an Coimisiún ar an eolas, áfach, maidir leis na hábhair imní atá curtha in iúl ag roinnt dá chomhphairtithe cur chun feidhme i gcláir ilbhliantúla (BEI, ITER, Galileo, cláir thaighde arna mbainistiú ag Comhthionscnaimh Teicneolaíochta, etc.) comhpháirtithe a iarrann dearbhú, sula síneoidh siad conradh nó comhaontú leis an gCoimisiún, maidir le fad ghealltanas bhuiséad an Aontais i ndáil le tionscadal ar leith, agus uaireanta ag dul ní b'fhaide ná an Creat Airgeadais Ilbhliantúil reatha, fiú. Ba cheart a thabhairt faoi deara go bhfuil ann do dhearbhú dá leithéid faoi láthair i bhfoirm tráthchodanna bliantúla i gcás go socraíonn an bunghníomh na suimeanna bliantúla le linn thréimhse an Chreata Airgeadais Ilbhliantúil (e.g. Cistí Struchtúrtha), nó níos déanaí fiú (e.g. ITER), i gcomhréir le hAirteagal 76(3) den FR. Cé nach bhfuil i gclárú airgeadais[11] den chineál sin ach léiriú, soláthraíonn sé faisnéis iomchuí maidir leis na suimeanna bliantúla a ndéantar foráil dóibh le haghaidh clár tábhachtach, e.g. na Comhthionscnaimh Teicneolaíochta agus, an rud is tábhachtaí, tugann sé an pheirspictíocht mheántéarmach ar mhaoiniú an Aontais atá á lorg ag cuid de chomhpháirtithe cur chun feidhme an Aontais. Ina theannta sin, tá méadú tagtha ar an gcinnteacht a sholáthraíonn méideanna bliantúla atá coiscrithe i mbunúis dlí le síneadh na comhchinnteoireachta reachtaí, arb ionann é anois agus an gnáthnós imeachta reachtach.

Ar deireadh, níl aon leasú beartaithe maidir le prionsabal na trédhearcachta .

5.2. An buiséad a chur chun feidhme

5.2.1. Modhanna cur chun feidhme a shimpliú ó 5 mhodh go 2 mhodh (Airteagal 53 den FR)

Is príomheilimint de Leasú 2001 iad na forálacha a bhaineann le modhanna cur chun feidhme a rialaíonn na coinníollacha maidir le cúraimí buiséadacha a sheachtrú chuig tríú páirtithe. Is é an cuspóir atá acu, is cuma cé acu modh a roghnaítear, a áirithiú go gcuirtear an caiteachas i gcrích le leibhéal rialaithe agus trédhearcachta atá ag freagairt don leibhéal a mbeifí ag súil leis ó sheirbhísí an Choimisiúin, faoi mar atá leagtha amach sa FR.

Tá na forálacha sin éirithe chomh casta thar na blianta, áfach, go bhfuil a gciall bhunaidh caillte. Tá togra an Choimisiúin, dá bhrí sin, bunaithe ar idirdhealú soiléir a bhunú idir :

- cásanna ina gcuirtear an buiséad chun feidhme go díreach (ag an gCoimisiún nó ag gníomhaireachtaí feidhmiúcháin – Airteagal 53(1) pointe (1)); agus

- cásanna ina gcuirtear an buiséad chun feidhme go hindíreach faoin gcomhbhainistíocht leis na Ballstáit nó trí eintitis nó daoine eile (Airteagal 53(1) pointe (2)).

Leagtar amach sa togra na riachtanais choiteanna le haghaidh bainistíochta dírí de gach sórt ina bhfuil foráil déanta d'fhorálacha sonracha maidir le bainistíocht indíreach le Ballstáit (Airteagal 53a den FR).

Tá an togra dírithe, go háirithe, ar an gcothromaíocht cheart a bhaint amach idir post an oifigigh údarúcháin a éascú i ndáil le modh chur chun feidhme an bhuiséid atá oiriúnach don ghníomhaíocht shonrach sin a chinneadh, ar taobh amháin, agus ar an taobh eile, timpeallacht níos sláine a chur ar fáil don oifigeach údarúchain. Baintear an chothromaíocht sin amach mar seo a leanas:

- cuirtear san áireamh riachtanais oibríochtúla trí níos mó comhréireachta a thabhairt isteach i rialuithe ex ante , ag brath ar na rioscaí sonracha a bhaineann leis an ngníomhaíocht agus ar chúrsaí rialaithe ina n-iomláine lena n-áirítear na bearta a ghlacann an Coimisiún chun maoirseacht a dhéanamh ar an gcur chun feidhme agus chun tacú leis. Ina theannta sin, tá forálacha beartaithe chun déileáil le riachtanais ionstraimí airgeadais atá i mbun forbartha amhail ionstraimí a bhaineann leis an mBanc Eorpach Infheistíochta agus le Comhpháirtíochtaí Príobháideacha agus Poiblí;

- neartaítear freagracht na mBallstát agus na n-eintiteas nó na ndaoine ar cuireadh cúram orthu faoin mbainistíocht indíreach, agus simplítear oibleagáidí rialaithe agus iniúchóireachta an Choimisiún i gcás gach cineál bainistíochta buiséid.

Ag an am céanna, tá forálacha beartaithe chun bainistíocht fhónta airgeadais a neartú d'fhonn cuntasacht an Choimisiúin a áirithiú maidir le cur chun feidhme an bhuiséid. Baineann siad leis na nithe seo a leanas:

- oibleagáidí rialaithe agus iniúchóireachta, a mbíonn ar na Ballstáit agus ar na heintitis ar cuireadh cúram orthu iad a chomhlíonadh d'fhonn foráil a dhéanamh do leibhéal sásúil cosanta ar leasanna airgeadais an Aontais ;

- dearbhuithe urrúis bhainistíochta le haghaidh na gcineálacha bainistíochta buiséid indíreacha ar fad nach bhfuil faoi réir urscaoilte ar leith ón údarás buiséid, ar cheart freagracht na mBallstát agus na heintitis ar cuireadh cúram orthu a neartú agus a thuilleadh dearbhaithe a thabhairt don oifigeach údarúcháin, go háirithe i dtaobh a dhualgas tuairiscithe;

- oibleagáidí rialaithe agus iniúchóireachta don Choimisiún, lena n-áirítear nósanna imeachta um imréiteach cuntas agus an fhéidearthacht íocaíochtaí a fhionraí nó briseadh isteach orthu.

5.2.2. Oibleagáidí rialaithe agus iniúchóireachta na mBallstát (Airteagal 53a den FR)

Tugtar isteach forálacha nua bunaithe ar Airteagal 317 den CFAE sa togra reatha agus áirítear iontu na gnéithe seo a leanas: struchtúr riaracháin chomhchuibhithe sna Ballstáit; oibleagáidí coiteanna bainistíochta agus rialaithe le haghaidh na struchtúr sin; dearbhú urrúis bhainistíochta bliantúil in éineacht le barúil neamhspleách iniúchóireachta trína nglacann an chuideachta náisiúnta creidiúnaithe freagracht as bainistíocht chistí de chuid an Aontais ar cuireadh a gcúram air; imréiteach airgeadais, meicníochtaí fionraí agus ceartaithe arna n-oibriú ag an gCoimisiún.

Níor cheart feidhm a bheith ag na forálacha sin ach maidir leis an gcéad ghlúin eile de rialacháin earnáilsonracha, i.e. tar éis 2013 (Airteagal 187 den FR).

5.2.3. Íocaíochtaí agus cuntais mhuiníneacha (Airteagal 61(4) den FR)

Ní chumhdaíonn forálacha an FR ach cuntais bainc a osclaítear do bhainistíocht airgid thirim faoi fhreagracht an chuntasóra. Ba cheart cead a thabhairt cuntais mhuiníneacha , tiomanta do chur chun feidhme cláir faoin mbainistíocht indíreach institiúidí airgeadais, a chruthú. D'osclófaí na cuntais mhuiníneacha sin faoi fhreagracht na n-oifigeach údarúcháin le comhaontú ón oifigeach cuntasaíochta.

Ina theannta sin, tá athbhreithniú déanta ar na rialacha a bhaineann le réamh-mhaoiniú (Airteagal 81 den FR) chun aon íocaíocht amháin réamh-mhaoinithe a cheadú, agus caithfear an íocaíocht sin a imréiteach i gcomhréir le dul chun cinn na gníomhaíochta. Ba cheart a thuilleadh urrúis a chur ar fáil d'fhaighteoirí dheontais an AE dá bharr sin i ndáil leis an méid a gheobhaidh siad, toisc go bhformheasfadh an Coimisiún cáilitheacht na gcostas ar bhonn rialta trí bhíthin íocaíochtaí idirthréimhseacha.

5.2.4. Oibríochtaí ioncaim (Airteagal 73b, Airteagal 74 den FR)

Ba cheart na rialacha maidir le gnóthú a neartú ionas go gcosnófar leasanna airgeadais an Aontais ar bhealach níos éifeachtúla. Ba cheart, go háirithe, do na Ballstáit déileáil le gnóthúcháin ar an mbealach céanna is a dhéileálann siad lena n-éilimh féin ar a gcríoch féin.

Tá sé beartaithe freisin, córas na réamh-mheastachán ioncaim a shimpliú i gcomhréir le riachtanais bhuiséadacha. Ba cheart clárú a éilimh nuair atá féidearthacht mhaith ioncaim ann agus nuair is féidir é a léiriú ina fhigiúir ar bhealach réasúnta.

5.2.5. Soláthar (Airteagail 88-107 den FR)

Laistigh de na teorainneacha a údaraíodh leis an Treoir um sholáthar, 2004[12], déantar athbhreithniú ar fhorálacha maidir le soláthar d'fhonn na rialacha a shimpliú (táirsigh, ráthaíochtaí bainc), d'fhonn stádas sonrach BEI sa Chonradh a chur san áireamh, agus d'fhonn raon feidhme roinnt forálacha a shainiú níos beaichte, go háirithe i dtaobh saineolaithe a roghnú. Chomh maith leis sin, ba cheart go n-éascódh bunachar sonraí do dhíoltóirí cumarsáid níos éifeachtaí le tairgeoirí ionchasacha, i gcás luachanna conarthaí atá faoi bhun na dtáirseach atá leagtha síos sa treoir um sholáthar.

Maidir leis na rialacha a bhaineann le heisiamh , tugtar isteach in Airteagal 93 den FR maolú ó oibleagáid an eisiaimh i gcás ceanglas sáraitheach a mbaineann leas ginearálta leo, go háirithe chun leanúnachas seirbhíse na n-institiúidí a chaomhnú. Is é is aidhm don fhoráil seo rialacha an FR a ailíniú leis an treoir ábhartha. Tugtar foráil isteach in Airteagal 95 den FR don Bhanc Ceannais Eorpach agus don Bhanc Eorpach Infheistíochta chun rochtain a thabhairt dóibh ar an mbunachar lárnach eisiaimh ar an mbonn céanna le hinstiúidí an AE.

Ar deireadh, cuirtear foráil isteach in Airteagal 96(2) chun foráil a dhéanamh do bhunús fónta dlí maidir le cinntí riaracháin a fhoilsiú i ndáil le heisiamh agus le pionóis airgeadais, i gcomhréir leis na ceanglais maidir le cosaint sonraí.

5.2.6. Deontais (Airteagail 108-120 den FR)

Tugadh rialacha maidir le deontais isteach den chéad uair in athmhúnlú 2002 den FR agus de na IR. Ní dhearnadh ach mionmhodhnuithe ar athbhreithniú 2006, agus níor leor iad sin chun an t-ualach riaracháin atá ar sheirbhísí oibríochtúla agus ar thairbhithe a mhaolú.

Cuireann an t-ualach riaracháin cosc ar sheirbhísí a gcuid acmhainní a dhíriú ar chuspóirí beartais agus ar sheachadadh tráthúil, agus baineann barraíocht maorlathais leis do thairbhithe. Tá dhá chúis dhíreacha leis: an iomarca cosúlachta idir rialacha/nósanna imeachta soláthair agus deontais, cé go bhfuil cuspóirí éagsúla acu (éadáil vs. tacaíocht); agus toisc na rialuithe le haghaidh deontas a bheith dírithe ar fhíorchostais (deontas fíorchostas-bhunaithe) seachas ar na torthaí a bhfuiltear ag súil leo (torthaí insoláthartha) ó thionscadail.

Tá sé beartaithe, dá bhrí sin, scéim an Aontais a dhíriú ar chóras feidhmíochtbhunaithe , bunaithe ar tháscairí agus ar chuspóirí comhaontaithe a shainiú (aschuir agus torthaí), agus leanúint le simpliú suntasach ar chnapshuimeanna (cnapshuimeanna, scála caighdeánach costas aonaid agus rátaí comhréidh), ar léir iad a bheidh scartha ó fhíorú aon chostais iarbhír cur chun feidhme (Airteagal 109 den FR). Ba cheart an cur chuige nua seo a choisreacan sna rialacha cur chun feidhme agus d'áireofaí leis na modhanna rialaithe (lena n-áirítear iniúchóireachtaí oibríochtúla), agus comhlíonadh na gcomhphrionsabal is infheidhme maidir le deontais á áirithiú. Ar na cúiseanna sin, ba cheart an t-uastáirseach i leith gach cnapshuime (25 000 EUR) a scrios agus fágáil faoin gColáiste é a chinneadh agus creat sonrach maidir le cnapshuim á ghlacadh.

Ba cheart don Choimisiúin an creat a bheidh le húsáid chun cnapshuimeanna a chinneadh (comhsheasmhacht leis na gníomhaíochtaí maoinithe, uasmhéid, bonn agus modhanna ríomha) a ghlacadh, ach amháin i gcás scéimeanna le deontais ar luach íseal (≤ 50 000 EUR), chun a áirithiú gur chuid den mheasúnú riosca arna dhéanamh ag an oifigeach údarúcháin é dá rachfaí i mbun na gcnapshuimeanna agus chun cóir chomhionann idir tairbhithe a chosaint. Bheadh an t-oifigeach údarúcháin in ann, dá bhrí sin, cnapshuimeanna, scálaí costas aonad agus rátaí comhréidh a shocrú laistigh d'fhad an chláir ar bhonn buiséid shealadaigh arna chur isteach ag an iarratasóir, ag cur san áireamh na cleachtais inmheánacha cuntasaíochta, lena n-áirítear catagóirí costais inghlactha, agus iad sin amháin, ar chatagóirí iad a chuireann an t-iarratasóir i bhfeidhm go leanúnach ar oibríochtaí cosúla (gan chlaonadh a dhéanfadh dochar do chistí an AE).

I gcomhthreomhar leis sin, ba cheart athbhreithniú a dhéanamh ar an gcóras fíorchostais , rud atá á choinneáil mar an córas réamhshocraithe (na cineálacha éagsúla costas a shoiléiriú, na costais a tabhaíodh, ranníocaíochtaí comhchineáil, brabús), agus ba cheart brabús féideartha gníomhaíochta a ghnóthú ar bhonn prorata (i gcás go maoiníonn an AE 50 % den chostas, níor cheart ach 50 % den bhrabús a ghnóthú).

Maidir leis na deontais oibriúcháin a laghdú de réir a chéile (Airteagal 113(2) den FR), tá sé beartaithe athbhreithniú a dhéanamh ar chur i bhfeidhm na rialach sin thar ceithre bliana, seachas é a thréigean go hiomlán, toisc go bhfuil údar tugtha leis i bprionsabal.

Tá athbhreithniú déanta ar dhámhachtain na ndeontas sna IR chun go mbeidh rogha na módúlachtaí faoin oifigeach údarúcháin a oiread agus is féidir (cinneadh vs. comhaontú, ráthaíochtaí bainc agus doiciméid a dhéanann measúnú ar acmhainn oibríochtúil agus airgeadais). Ina theannta sin, ba cheart deonú deontas ar luach íseal a dhéanamh níos éasca, tríd an mbarraíocht ceanglas riaracháin a bhaint i gcomhréir le prionsabal na comhréireachta agus tríd an tairseach reatha a mhéadú (ó EUR 25 000 go EUR 50 000). Leanann an méid sin an treocht ar cuireadh tús leis in 2006.

Is léir go bhfuil na rialacha lena n-údaraítear deontais chascáideacha eisceachtúla ródhian agus ba cheart iad a mhaolú (Airteagal 120(2) den FR) d'fhonn ligean do thairbhí an deontas a athdháileadh trí mheán fóirdheontas chuig tríú páirtithe. Ba cheart cur chun feidhme na gclár atá dírithe ar ghrúpa mór de dhaoine fisiciúla a fheabhsú dá barr, rud nach bhféadfar a dhéanamh ach ar dhá bhealach (ollscoileanna i gcás Erasmus, eagraíochtaí neamhrialtasacha i gcás clár um aistriú airgid thirim i ngníomhaíochtaí seachtracha). Tá sé beartaithe ag an gCoimisiún deontais chaiscáideacha a éascú trí roinnt de na srianta reatha a bhaint nó a mhaolú i gcás gurb é príomhaidhm na gníomhaíochta na cistí a athdháileadh agus má thíolacann an tairbhí ar an gcéad chéim na ráthaíochtaí iomchuí maidir leis na suimeanna a ghnóthú. Coinnítear an prionsabal a chuireann srian ar lánrogha i ndáil le athdháileadh deontais ag an bpríomhthairbhí.

Ina theannta sin, ba cheart ligean do na hoifigigh údarúcháin breathnú ar ghrúpa comhpháirtithe cur chun feidhme, amhail cuibhreannas atá mar chuid de líonra, mar thairbhí amháin. Tugtar solúbthacht ó thaobh nós imeachta de freisin in Airteagal 109(6) den FR nuair atá deontais á ndámhachtain ar an BEI, rud a léiríonn an seasamh speisialta atá aige faoin gConradh.

Ar deireadh, tá forálacha beartaithe maidir leis na fionnachtana a shíneadh i ndáil le hearráidí córasacha laistigh de chóras na bhfíorchostas nuair a bhraitear na hearráidí sin le linn iniúchóireachta ex post . Sna cásanna sin, ba cheart don oifigeach údarúcháin atá freagrach a bheith i dteideal an chion chéanna den cheartúchán airgeadais a chur chun feidhme ar thionscadail eile neamhiniúchtha arna gcur chun feidhme ag an tairbhí céanna, agus na méideanna ábhartha a ghnóthú mura bhfuil an tairbhí in ann a léiriú nach gcuireann an earráid isteach ar thionscadail neamhiniúchta.

5.2.7. Duaiseanna (Teideal Nua VIa, Airteagal 120a den FR)

Tugtar duaiseanna mar dhámhachtain tar éis comórtais agus is ionstraim éagsúil de chuid ranníocaíocht an Aontais iad seachas deontais. Tá sé beartaithe, dá bhrí sin, forálacha a thabhairt isteach atá bainteach le duaiseanna i dTeideal ar leith den FR. Bheadh ranníocaíocht an Aontais sa chomhthéacs sin scartha go hiomlán ó thagairt ar bith do chostais intuartha.

5.2.8. Ionstraimí airgeadais arna mbainistiú ag IFIanna (Teideal Nua VI B , Airteagal 120b, Airteagal 120c den FR)

Tá ionstraimí airgeadais á sonrú níos mó ná riamh mar mheán leordhóthanach giarála i leith chistí an AE, go háirithe nuair a chuirtear le chéile le cistí eile iad (cistí ráthaíochta, caipiteal riosca, ionstraimí cumaiscthe ina bhfuil deontas ón gComhphobal measctha le iasacht nó ráthaíocht).

Tá sé beartaithe foráil a dhéanamh do chineál nua ranníocaíochta airgeadais toisc nach féidir na hionstraimí airgeadais sin, atá á gcur chun feidhme ag an mBanc Eorpach Infheistíochta agus an Ciste Eorpach Infheistíochta den chuid is mó faoi láthair, a bheith ar aon dul le seirbhísí ná deontais. Ba cheart go mbeidís faoi réir forálacha sonracha chun sainiúlachtaí a gcur chun feidhme a chur san áireamh (cistí imrothlacha, cascáid ranníocaíochtaí trí líonraí baincéireachta) fad is a urramaítear prionsabail na freagrachta (amhail rioscaí a roinnt nó cómhaoiniú, agus pionóis as neamhfheidhmíocht) agus bainistíocht fhónta airgeadais (na rioscaí arna dtabhú ag cistí poiblí a theorannú).

5.2.9. Tuarascálacha na Cúirte Iniúchóirí agus ráitis ar na réamhthorthaí. (Airteagal 143 agus Airteagal 144)

Tá sraith leasuithe beartaithe ar thuarascálacha bliantúla agus speisialta na Cúirte Iniúchóirí, d'fhonn na cleachtais reatha a léiriú (an nós imeachta bréagnaitheach, freagraí gach Institiúide a fhoilsiú le hais bharúlacha an ECA nó ina ndiaidh, freagraí na mBallstát a tharchur) nó dírithe ar an amchlár a chuíchóiriú. Ar deireadh, déanann foráil nua an cleachtas a bhaineann le ráiteas a dhéanamh maidir leis na réamhthorthaí a chuireann an ECA chuig na Coimisinéirí, chuig comhlachtaí agus chuig na Ballstáit a chur ar bhonn foirmiúil.

5.2.10. Cistí iontaobhais an Aontais (Airteagal 164 den FR)

Tá sé beartaithe údarás a thabhairt don Choimisiún cistí iontaobhais an Aontais a bhunú agus a bhainistiú le haghaidh gníomhaíochtaí seachtracha, cistí a úsáidfí le linn oibríochtaí géarchéime éigeandála agus iar-éigeandála (e.g. Háítí), nó le haghaidh gníomhaíochtaí téamacha agus a chuirfeadh an ranníocaíocht ó bhuiséad an Aontais le chéile le cistí ó dheontóirí eile.

Is é an príomhchuspóir atá le hionstraim sheachadta den chineál sin, ceadú don Aontas gníomhú mar phríomhghníomhaí agus gníomhaí níos feiceálaí i réimse an chúnaimh forbartha.

5.2.11. An féidearthacht iasachtaí a fháil chun maoiniú a thabhairt foirgnimh a cheannach (Airteagal 179(3)b den FR)

Ar chúiseanna a bhaineann le trédhearcacht agus le cost-éifeachtúlacht, tá sé beartaithe ag an gCoimisiún an fhéidearthacht a thabhairt isteach iasachtaí a fháil, i gcás ina mbeidh institiúidí ag súil lena n-áitreabh féin a cheannach, agus sa chás sin amháin. Dhéanfadh sé sin an-simpliú ar an gcóras reatha, bheadh sé níos cost-éifeachtúla toisc go mbeadh se chun leasa na n-institiúidí rátaí úis níos ísle a fháil de bharr rátáil AAA an Aontais sa mhargadh airgeadais, agus cheadódh sé d'institiúidí beartas fadtéarmach maidir le heastát réadach a fhorbairt (go háirithe le haghaidh toscaireachtaí, OIB agus OIL).

I gcleachtas, ní bheadh sa bhuiséad ach tráthchodanna bliantúla ar iasachtaí (aisíocaíocht na hiasachta), ach ba cheart déileáil leis na hiasachtaí 'tógála' féin lasmuigh den bhuiséad toisc nach maoiníonn siad an buiséad ach go maoiníonn siad éadáil sócmhainní. Ar an gcúis sin, tugtar an modhnú isteach in Airteagal 179 den FR in ionad in Airteagal 14 den FR. Tá modhnú déanta freisin ar Airteagal 96 de na IR, áit a sainmhínítear caiteachas riaracháin arna chumhdach ag gealltanais shealadacha, toisc go bhfuiltear le breathnú ar íocaíocht gach tráthchoda bliantúla (nó tréimhsiúla) mar chaiteachas riaracháin athfhillteach, amhail íocaíocht cíosa.

5.2.12. Cur chuige solúbtha le haghaidh Comhpháirtíochtaí Poiblí agus Príobháideacha (PPPanna)

Tá togra an Choimisiúin dírithe ar úsáid níos leithne PPPanna a éascú, go háirithe i réimse an taighde. Iarratas láidir é seo ó fhormhór na n-oibreoirí i dtrácht. Ba cheart don tsolúbthacht atá beartaithe freastal ar réimse leathan PPPanna, ag féachaint dá struchtúr agus do shainiú beacht na gníomhaíochta atá maoinithe (tionscadail atá sainaitheanta go soiléir nó téamaí Taighde agus Forbartha). Tá sé beartaithe, dá bhrí sin, dhá fhéidearthacht nua a chur leis an dá fhéidearthacht struchtúir atá ann cheana (comhlachtaí pobail faoi Airteagal 185 den FR , faoi mar atá na Comhthionscnaimh Teicneolaíochta sa lá atá inniu ann, cuibhreannas comhpháirtithe arna struchtúrú faoi eintiteas príobháideach dlíthiúil nó líonra conarthach amháin, a fhaigheann deontas faoi Airteagal 108 den FR ). Déantar foráil go háirithe don mhéid seo a leanas:

- é a bheith ceadmhach cur chun feidhme PPP a chur de chúram ar chomhlachtaí príobháideacha agus cistí AE a bhainistiú (e.g. deontais a dhámhachtain) chuige sin i gcreat na bainistíochta indírí ( Airteagal 53(1) 2(g) den FR) ;

- foráil a dhéanamh d'eiseamláir éadrom neamhspleách de rialachán airgeadais a ghlacadh faoi chumhachtaí tarmligthe, rialachán is infheidhme maidir le comhlachtaí a cruthaíodh i mbunghníomh agus ar cuireadh cúram PPP a chur chun feidhme orthu ( Airteagal 185a den FR ). Beidh sraith choiteann prionsabal mar chuid den eiseamláir seo de rialachán airgeadais, prionsabail a bheidh éigeantach d'fhonn bainistíocht fhónta chistí de chuid an AE a áirithiú mar aon le cosaint leordhóthanach leasanna airgeadais an Aontais. Bheadh PPPanna in ann a rialacha féin a chur i bhfeidhm, áfach, (rialacha i ndáil le cuntasaíocht, iniúchóireacht inmheánach agus sheachtrach, soláthar etc.) laistigh de chreat an dlí náisiúnta is infheidhme agus an bhunghnímh.

D'fhéadfaí, dá bhrí sin, an struchtúr is fearr a bheadh in oiriúint do chuspóirí agus do chineál na ngníomhaíochtaí atá le cur chun feidhme a roghnú, i réimse ina mbeadh idir shocruithe conarthacha agus institiúdaithe ('corpaithe'), agus comhlacht an Aontais ar áireamh sa dara ceann (Airteagal 185 FR), comhlacht ón earnáil phríobháideach (Airteagal 53(1) 2(g) den FR) agus comhlacht meascaithe (Airteagal 185(a) agus 53(1) 2(e) den FR).

5.3. Forálacha deiridh (Airteagail 182-187 den FR)

Ní áirithítear leis an athbhreithniú rialta tríbhliantúil ar an FR, dá bhforáiltear faoi láthair, a dhóthain slándála dlíthiúla agus cobhsaíochta i ndáil leis na rialacha airgeadais. Chomh maith leis sin, tá an mheicníocht athbhreithnithe an-righin agus ní chuirtear san áireamh leis timthriall clárúcháin ilbhliantúil bhuiséad an AE agus reachtaíocht earnála ghaolmhar. Dá bhrí sin, tá sé beartaithe go ndéanfar athbhreithnithe ar an Rialachán Airgeadais amach anseo nuair a bheidh gá leo, gan bheith ag brath ar amchlár sonrach.

2010/0154 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir leis an Rialachán Airgeadais is infheidhme maidir le buiséad ginearálta an Aontais Eorpaigh

(Athmhúnlú)

CLÁR NA nÁBHAR |

CUID 1: | FORÁLACHA COITEANNA ... |

TEIDEAL I | RAON FEIDHME ... |

TEIDEAL II | NA PRIONSABAIL BHUISÉADACHA |

Caibidil 1 | Prionsabal na haontachta agus prionsabal an chruinnis bhuiséadaigh ... |

Caibidil 2 | Prionsabal na bliantúlachta … |

Caibidil 3 | Prionsabal na cothromaíochta … |

Caibidil 4 | Prionsabal an aonaid chuntais … |

Caibidil 5 | Prionsabal na huilíochta … |

Caibidil 6 | Prionsabal na sonraíochta … |

Caibidil 7 | Prionsabal na bainistíochta fónta airgeadais… |

Caibidil 8 | Prionsabal na trédhearcachta … |

TEIDEAL III | BUNÚ AGUS STRUCHTÚR AN BHUISÉID … |

Caibidil 1 | An buiséad a bhunú ... |

Caibidil 2 | Struchtúr agus tíolacadh an bhuiséid… |

TEIDEAL IV | AN BUISÉAD A CHUR CHUN FEIDHME … |

Caibidil 1 | Forálacha ginearálta ... |

Caibidil 2 | Modhanna cur chun feidhme ... |

Caibidil 3 | Gníomhaithe airgeadais … |

Roinn 1 | Prionsabal leithscaradh na ndualgas … |

Roinn 2 | An t-oifigeach údarúcháin … |

Roinn 3 | An t-oifigeach cuntasaíochta … |

Roinn 4 | An riarthóir óinchiste … |

Caibidil 4 | Dliteanas na ngníomhaithe airgeadais … |

Roinn 1 | Rialacha ginearálta ... |

Roinn 2 | Na rialacha is infheidhme maidir le hoifigigh údarúcháin trí tharmligean agus trí fho-tharmligean… |

Roinn 3 | Na rialacha is infheidhme maidir le hoifigigh cuntasaíochta agus riarthóirí óinchiste … |

Caibidil 5 | Oibríochtaí ioncaim… |

Roinn 1 | Acmhainní dílse a chur ar fáil … |

Roinn 2 | Na méideanna is infhaighte a mheas ... |

Roinn 3 | Na méideanna is infhaighte a bhunú ... |

Roinn 4 | Gnóthú a údarú … |

Roinn 5 | Gnóthú … |

Caibidil 6 | Oibríochtaí caiteachais … |

Roinn 1 | Caiteachas a ghealladh … |

Roinn 2 | Caiteachas a bhailíochtú ... |

Roinn 3 | Caiteachas a údarú … |

Roinn 4 | Caiteachas a íoc … |

Roinn 5 | Teorainneacha ama d'oibríochtaí caiteachais ... |

Caibidil 7 | Córais TF … |

Caibidil 8 | Iniúchóir inmheánach ... |

TEIDEAL V | SOLÁTHAR … |

Caibidil 1 | Forálacha ginearálta ... |

Roinn 1 | Raon feidhme agus prionsabail dámhachtana ... |

Roinn 2 | Foilsiú ... |

Roinn 3 | Nósanna imeachta um sholáthar … |

Roinn 4 | Ráthaíochtaí agus rialú … |

Caibidil 2 | Forálacha is infheidhme maidir le conarthaí arna ndámhachtain ag institiúidí an Aontais as a stuaim féin … |

TEIDEAL VI | DEONTAIS ... |

Caibidil 1 | Raon feidhme agus foirm na ndeontas … |

Caibidil 2 | Prionsabail ... |

Caibidil 3 | Nós imeachta um dhámhachtain… |

Caibidil 4 | Íocaíocht agus rialú … |

Caibidil 5 | Cur chun feidhme ... |

TEIDEAL VII | NA CUNTAIS A THÍOLACADH AGUS CUNTASAÍOCHT … |

Caibidil 1 | Na cuntais a thíolacadh … |

Caibidil 2 | Faisnéis maidir leis an mbuiséad a chur chun feidhme … |

Caibidil 3 | Cuntasaíocht … |

Roinn 1 | Forálacha coiteanna ... |

Roinn 2 | Cuntais ghinearálta … |

Roinn 3 | Cuntais bhuiséadacha … |

Caibidil 4 | Fardail maoine … |

TEIDEAL VIII | INIÚCHÓIREACHT SHEACHTRACH AGUS URSCAOILEADH … |

Caibidil 1 | Iniúchóireacht sheachtrach … |

Caibidil 2 | Urscaoileadh … |

CUID A DÓ | FORÁLACHA SPEISIALTA … |

TEIDEAL I | AN COISTE EORPACH UM RÁTHAÍOCHT TALMHAÍOCHTA … |

TEIDEAL II | NA CISTÍ STRUCTÚRACHA, AN CISTE COTHÁTHAITHE, AN CISTE EORPACH IASCAIGH, AN CISTE EORPACH TALMHAÍOCHTA UM FHORBAIRT TUAITHE … |

TEIDEAL III | TAIGHDE ... |

TEIDEAL IV | GNÍOMHAÍOCHTAÍ SEACHTRACHA … |

Caibidil 1 | Forálacha ginearálta ... |

Caibidil 2 | Gníomhaíochtaí a chur chun feidhme ... |

Caibidil 3 | Soláthar … |

Caibidil 4 | Deontais ... |

Caibidil 5 | Iniúchóireacht a dhéanamh ar chuntais … |

TEIDEAL V | OIFIGÍ EORPACHA … |

TEIDEAL VI | LEITHREASAÍ RIARACHÁIN … |

TEIDEAL VII | SAINEOLAITHE … |

CUID A TRÍ | FORÁLACHA IDIRTHRÉIMHSEACHA AGUS CRÍOCHNAITHEACHA ... |

TEIDEAL I | FORÁLACHA IDIRTHRÉIMHSEACHA ... |

TEIDEAL II | FORÁLACHA CRÍOCHNAITHEACHA ... |

TÁ PARLAIMINT NA hEORPA AGUS COMHAIRLE AN AONTAIS EORPAIGH

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 322 de, i gcomhar leis an gConradh ag bunú an Chomhphobail Eorpaigh do Fhuinneamh Adamhach, agus go háirithe Airteagal 106a de,

Ag féachaint don togra ón gCoimisiún Eorpach,

Ag féachaint don tuairim ón gCúirt Iniúchóirí[13],

Tar éis dóibh an dréachtghníomh reachtach a chur chuig Cúirt Bhreithiúnais an Aontais Eorpaigh, chuig Coiste Eacnamaíoch agus Sóisialta na hEorpa, chuig Coiste na Réigiún, chuig an Ombudsman, agus chuig an Oifigeach Cosanta Sonraí,

Tar éis dóibh an dréachtghníomh reachtach a chur chuig na Parlaimintí náisiúnta

Tar éis dóibh an dréachtghníomh reachtach a chur chuig an mBanc Ceannais Eorpach, agus chuig an mBanc Eorpach Infheistíochta

Ag gníomhú dóibh i gcomhréir leis an ngnáthnós imeachta reachtach[14],

De bharr an méid seo a leanas:

(1) Rinneadh Rialachán (CE, Euratom) Uimh. 1605/2002 ón gComhairle an 25 Meitheamh 2002 maidir leis an Rialachán Airgeadais is infheidhme maidir le buiséad ginearálta na gComhphobal Eorpach[15] a leasú go substaintiúil roinnt uaireanta. Ós rud é go bhfuil leasuithe breise le déanamh, ba chóir é a athmhúnlú ar mhaithe le soiléireacht.

(2) Leagadh síos i Rialachán (CE, Euratom) Uimh. 1605/2002 na prionsabail bhuiséadacha agus na rialacha airgeadais atá le hurramú i ngach gníomh reachtach agus ag gach institiúid. Is gá bunphrionsabail, coincheap agus struchtúr an Rialacháin sin mar aon le bunrialacha na bainistíochta buiséadaí agus airgeadais a choinneáil. Ba cheart maoluithe ar na bunphrionsabail sin a athbhreithniú agus a shimpliú a oiread is féidir, ag cur san áireamh á ábharthaí atá siad, an breisluach a bhaineann leo ó thaobh bhuiséad bliantúil an Aontais de ('an buiséid' anseo feasta), agus an t-ualach a chuireann siad ar na geallsealbhóirí. Is gá príomheilimintí an leasaithe airgeadais – ról na ngníomhaithe airgeadais, rialuithe a chomhtháthú i seirbhísí oibríochtúla, na hiniúchóirí inmheánacha, buiséadú gníomhaíochtbhunaithe prionsabail chuntasaíochta agus na bunphrionsabail le deontais a nua-aoisiú – a choinneáil agus a neartú.

(3) Is ceart aird a thabhairt ar na forálacha lena gcuirtear ioncam agus caiteachas an bhuiséid chun feidhme, agus atá le fáil sna bunghníomhartha dlí arna nglacadh idir 2007 agus 2013, d'fhonn comhleanúnachas idir na gníomhartha sin agus an Rialachán seo a áirithiú.

(4) I bhfianaise na taithí praiticiúla a gnóthaíodh, is ceart leasuithe áirithe a dhéanamh ar an Rialachán Airgeadais d'fhonn é a chur in oiriúint do na riachtanais athraitheacha a bhaineann leis an mbuiséid a chur chun feidhme, e.g. cómhaoiniú a dhéanamh i gcomhar le deontóirí eile, d'fhonn éifeachtacht cabhraigh seachtraí a mhéadú agus d'fhonn úsáid ionstraimí áirithe airgeadais ar nós iad sin a tugadh i gcrích leis an mBanc Eorpach Infheistíochta nó cur chun feidhme trí comhpháirtíochtaí poiblí príobháideacha a éascú.

(5) I Rialachán (CE, Euratom) Uimh. 1605/2002 ní dhearnadh ach na prionsabail ghinearálta agus na bunrialacha lena rialaítear an earnáil bhuiséadeach a chumhdaítear sna Conarthaí a lua, ach rinneadh na forálacha cur chun feidhme a leagan síos i Rialachán (CE, Euratom) Uimh. 2342/2002 ón gCoimisiún an 23 Nollaig 2002 lena leagtar síos rialacha mionsonraithe i dtaca le Rialachán (CE, Euratom) Uimh. 1605/2002 ón gComhairle maidir leis an Rialachán Airgeadais is infheidhme maidir le buiséad ginearálta na gComhphobal Eorpach[16] a chur chun feidhme, chun ordlathas níos fearr rialacha a bhaint amach agus chun gur fusa Rialachán (CE, Euratom) Uimh. 1605/2002 a léamh. Mar sin féin, faoin gConradh ar Fheidhmiú an Aontais Eorpaigh is chun críocha eilimintí neamhriachtanacha de ghníomhartha reachtacha a fhorlíonadh nó a leasú, agus chun na críocha sin amháin, is féidir an chumhacht bearta cur chun feidhme a ghlacadh a tharmligean chuig an gCoimisiún. Ba cheart, dá bhrí sin, roinnt forálacha atá leagtha síos i Rialachán (CE, Euratom) Uimh. 2342/2002 a ionchorprú sa Rialachán seo. Níor cheart ach mionsonraí teicniúla agus modúlachtaí cur chun feidhme a bheith sna bearta cur chun feidhme a ghlacfaidh Coimisiúin.

(6) Agus an buiséad á bhunú agus á chur chun feidhme, ba cheart ceithre bhunphrionsabal an dlí bhuiséadaigh (aontacht, uilíocht, sonraíocht, bliantúlacht) a urramú, agus ba cheart prionsabal an chruinnis bhuiséadaigh, prionsabal na cothromaíochta, prionsabal an aonaid chuntais, prionsabal a bainistíochta fónta airgeadais agus prionsabal na trédhearcachta a urramú freisin.

(7) Ba cheart na prionsabail sin a athdhaingniú leis an Rialachán seo agus ba cheart a laghad eisceachtaí ab fhéidir a bheith ann agus iad a bheith faoi réir dianchoinníollacha.

(8) Maidir le prionsabal na haontachta, ba cheart a shonrú sa Rialachán seo go mbaineann sé le caiteachas oibríochtúil ar chur chun feidhme fhorálacha an Chonartha ar an Aontas Eorpach maidir leis an gcomhbheartas eachtrach agus slándála freisin, i gcásanna ina ndéanfar an caiteachas sin a mhuirearú ar an mbuiséad. Ciallaíonn prionsabail na haontachta agus an chruinnis bhuiséadaigh go ndéanfar ioncam agus caiteachas iomlán an Aontais, i gcásanna ina ndéanfar an caiteachas sin a mhuirearú ar an mbuiséad, a iontráil sa bhuiséad.

(9) Ba cheart na rialacha lena rialaítear ús arna ghiniúint le réamh-mhaoiniú a shimpliú ós rud é go gcuireann siad ualach róthrom riaracháin ar fhaighteoirí chistí de chuid an Aontais agus ar sheirbhísí an Choimisiúin agus ós rud é gur ábhar míthuisceana iad idir seirbhísí an Choimisiúin agus oibreoirí agus comhpháirtithe. Ar mhaithe le simpliú, a fhad a bhaineann le tairbhithe deontais go háirithe, agus i gcomhréir le prionsabal na bainistíochta fónta airgeadais, níor cheart oibleagáid a bheith ann a thuilleadh ús ar réamhmhaoiniú a ghiniúint ná an t-ús sin a athghabháil. Mar sin féin, ba cheart é a bheith ceadmhach oibleagáid dá leithéid a bheith mar chuid de chomhaontú tarmligin sa chaoi is go bhféadfaí ús a ghintear trí réamh-mhaoiniú i gcomhair na gclár arna mbainistiú ag roinnt toscairí a athúsáid nó a athghabháil.

(10) Maidir le prionsabal na bliantúlachta, ba cheart an t-idirdhealú idir leithreasaí difreáilte agus leithreasaí neamhdhifreáilte a choimeád. Ba cheart na leibhéil solúbthachta agus trédhearcachta atá ann faoi láthair a choimeád chun déileáil le riachtanais fheidhmiúla. Mar eisceacht, ba cheart cead a thabhairt leithreasaí a thabhairt anonn i gcás caiteachais ar íocaíochtaí díreacha le feirmeoirí faoin Ciste Eorpach um Ráthaíocht Talmhaíochta (CERT) a bunaíodh le Rialachán (CE) Uimh. 1290/2005 ón gComhairle an 21 Meitheamh 2005 maidir leis an gComhbheartas Talmhaíochta a mhaoiniú[17].

(11) Is gnách gur ag tús bhliain buiséid n , thar aon tréimhse eile, a dhéanann na Ballstáit iarratais ar íocaíocht faoi na Rialacháin talmhaíochta. Dá bhrí sin, ba cheart an tairseach uasta i gcomhair gealltanas roimhe ré i gcoinne CERT (ón 15 Samhain de bhliain n-1 ar aghaidh), a bhfuil gá leo chun ghnáthchaiteachas bainistíochta a chlúdach (arna muirearú ar bhuiséad bhliain n ), a mhéadú go trí cheathrú de na leithreasaí comhfhreagracha sa bhuiséad talmhaíochta deireanach a glacadh. Sna forálacha a bhaineann leis an teorainn ar chaiteachas riaracháin a gealladh roimh ré, ba cheart tagairt a dhéanamh do na leithreasaí ar chinn an t-údarás buiséid orthu, rud a d'eisiafadh aistriú leithreasaí.

(12) I ngeall ar leithreasaí neamhdhifreáilte a úsáid i gcomhar beart tréidliachta, arna muirearú i gcoinne CERT, cuirtear bac míchuí ar chur chun feidhme na mbeart sin, go háirithe a fhad a bhaineann le teorainneacha ar tabhairt anonn. Ba cheart, dá bhrí sin, cead a thabhairt leithreasaí difreáilte a úsáid i gcomhair caiteachais den sórt sin ós rud é gur fearr a luíonn sé sin le cineál ilbhliantúil na ngníomhaíochtaí.

(13) Sna rialacha maidir le hioncam sannta a thabhairt anonn, ba cheart aird a thabhairt ar an idirdhealú idir ioncam sannta seachtrach agus ioncam sannta inmheánach. Ionas go n-urramófar an chríoch a shann an deontóir, ba cheart ioncaim shannta sheachtracha a thabhairt anonn go huathoibríoch agus a úsáid go dtí go mbeidh na hoibríochtaí go léir a bhaineann leis an gclár nó leis an ngníomhaíocht ar sannadh dóibh iad curtha i gcrích. I gcás ina bhfaighfear an t-ioncam sannta seachtrach le linn na bliana deireanaí den chlár nó den ghníomhaíocht, ba cheart é a bheith ceadmhach é a úsáid le linn na céad bliana den ghníomhaíocht nó den chlár ina dhiaidh sin. Ní fhéadfar ioncam sannta inmheánach a thabhairt anonn ach aon bhliain amháin, mura sonraítear a mhalairt sa bhunghníomh is infheidhme nó i gcúinsí a bhfuil údar cuí tugtha dóibh.

(14) Is bunriail bhuiséadach é prionsabal na cothromaíochta. Sa chomhthéacs seo, ní mór a mheabhrú gur cleachtas a thagann salach ar chóras acmhainní dílse an Aontais é dul i muinín iasachtaí. Níor cheart, áfach, a mheas gur bac atá i bprionsabal na cothromaíochta leis na hoibríochtaí trína bhfaightear agus trína dtugtar iasachtaí, ar oibríochtaí iad a ráthaítear le buiséad ginearálta an Aontais.

(15) I gcomhréir le hAirteagal 320 den CFAE, ba cheart an t-aonad cuntais a chinneadh ina dtarraingeofar suas an buiséad agus a úsáidfear freisin chun na cuntais a chur chun feidhme agus a thíolacadh.

(16) Maidir le prionsabal na huilíochta, cuireadh deireadh le cleachtas aisíoc na n-íocaíochtaí ar cuntas agus le cleachtas na hathúsáide, agus i gcásanna áirithe cuireadh ina n-ionad ioncam sannta agus bealaí le leithreasaí arna saoradh a athdhéanamh. Ní dhearnadh aon difear do na rialacha speisialta maidir leis na Cistí Struchtúracha.

(17) Ba cheart an maolú maidir le hioncam sannta a athrú sa chaoi is go gcuirfear san áireamh sainiúlachtaí 'ioncam sannta inmheánach' a thig as leithreasaí arna n-údarú ag an údarás buiséadach, ar an taobh amháin, agus, ar an taobh eile, 'ioncam sannta seachtrach' arna bhailiú agus arna sannadh ag deontóirí éagsúla do chláir shonracha nó do ghníomhachta sonracha. Ina theannta sin, ba cheart leanúint de chead a thabhairt do dheontóirí gníomhaíochtaí seachtracha a chómhaoiniú, gníomhaíochtaí daonnúla go háirithe, fiú amháin mura bhfuil foráil déanta dó sin sa bhunghníomh. Chun bainistiú stoc eastáit réadaigh a éascú, ba cheart an t-ioncam a gnóthaíodh as foirgnimh nó as oibríochtaí asamhlaithe a bheith ar áireamh ar liosta na n-ioncam sannta inmheánach.

(18) A fhad a bhaineann le hioncaim shannta a thíolacadh sa dréachtbhuiséad, ba cheart a thuilleadh trédhearcachta a thabhairt isteach trí fhoráil a dhéanamh go ndéanfar méideanna ioncaim shannta a áireamh sa dréachtbhuiséad i gcás méideanna atá cinnte uair a bhunaithe.

(19) Ionas nach mbeidh nósanna imeachta neamhriachtanacha agus liopasta le comhlíonadh sula mbeidh cead ag an gCoimisiún glacadh le tabhartas ar nós bronntanas nó tiomnachtaí, rud a bhfuil muirear ag baint leis, níor cheart údaruithe ón údarás buiséadach a bheith éigeantach ach i gcás tabhartas ar mó ná luach áirithe iad agus a bhfuil muirir mhóra ag gabháil leo.

(20) Maidir le prionsabal na sonraíochta, caithfidh na hinstitiúidí méid áirithe solúbthachta ó thaobh bainistíochta de a bheith acu maidir le leithreasaí a aistriú. Ba cheart a cheadú, leis an Rialachán seo, leithdháileadh acmhainní airgeadais agus acmhainní riaracháin de réir cuspóra a thíolacadh ar bhealach comhtháite. Na nósanna imeachta maidir le leithreasaí a aistriú, ba cheart iad a chomhchuibhiú freisin i gcás na n-institiúidí eile go léir ionas gur faoi gach institiúid a bheadh sé déileáil le haistrithe foirne agus le leithreasaí oibríochtúla ar a mbealach féin. Maidir le haistrithe leithreasaí a bhaineann le caiteachas oibríochtúil, féadfaidh an Coimisiún aistrithe a dhéanamh idir caibidlí laistigh den aon teideal amháin faoi theorainn iomlán 10% de leithreasaí na bliana airgeadais a bheidh ar an líne as a ndearnadh an t-aistriú. Níor cheart cead a bheith ag an údarás buiséadach cúlchistí a dhéanamh ach in dhá chás: i gcás nach mbeadh aon bhunghníomh ann nó sa chás nár chinnte go raibh na leithreasaí leordhóthanach.

(21) Ba cheart na rialacha maidir le haistriú leithreasaí a shimpliú agus a shoiléiriú i gcás roinnt pointí ós rud é go bhfuil sé léirithe go bhfuil na rialacha sin liopasta nó doiléir agus iad á gcur i bhfeidhm. Is gá cur i bhfeidhm níos fearr buiséadach a áirithiú, go háirithe a fhad a bhaineann le leithreasaí faoi chomhair íocaíochtaí, ioncaim shannta agus leithreasaí riaracháin a bhaineann le roinnt teideal. Ba cheart, dá bhrí sin, níos mó solúbthachta a cheadú i gcás an nós imeachta lena nglactar aistrithe áirithe.

(22) Ar chúiseanna éifeachtúlachta, ba cheart cead a bheith ag an gCoimisiún cinneadh neamhspleách a dhéanamh maidir le haistrithe ón gcúlchiste i gcás nach bhfuil aon bhunghníomh ann don ghníomhaíocht i dtrácht tráth a bhunaítear an buiséad agus i gcás ina nglactar an bunghníomh i rith na bliana. Ina theannta sin, ionas nach mbeidh moill ann arís is arís agus aistrithe á ndéanamh, ar aistrithe iad is gá faisnéis ina dtaobh a chur chuig an údarás buiséid, is gá nós imeachta agus tíopeolaíocht na n-aistrithe sin a shimpliú. Go háirithe, tá sé léirithe go bhfuil an fhéidearthacht atá ag an gCoimisiún cinneadh a dhéanamh maidir le leithreasaí neamhúsáidte buiséadacha a aistriú i gcás tubaistí agus géarchéimeanna idirnáisiúnta daonnúla ábhartha éifeachtúil. Ba cheart, dá bhrí sin, an fhéidearthacht sin a leathnú d'fhonn teagmhais eile a thiteann amach tar éis an 1 Nollaig a chumhdach. Sna cásanna sin, ar mhaithe le trédhearcacht, ba cheart don Choimisiún an t-údarás buiséid a chur ar an eolas láithreach maidir lena chinneadh. Ina theannta sin, ba cheart don Choimisiún cinneadh neamhspleách a dhéanamh, laistigh de theoireannacha áirithe, maidir le haistrithe ón gcúlchiste cúnaimh éigeandála.

(23) Ba cheart na rialacha maidir le haistrithe riaracháin an Choimisiúin a bheith ag luí le struchtúr an bhuiseadaithe gníomhaíochtbhunaithe. Ba cheart, dá bhrí sin, foráil a dhéanamh do mhaolú ón 'nós imeachta um fhógra'. Le linn na míosa deireanaí den bhliain airgeadais, ba cheart cead a bheith ag an gCoimisiún cinneadh neamhspleách a dhéanamh maidir le haistriú leithreasaí a bhaineann le caiteachas foirne, laistigh de theorainneacha áirithe.

(24) Ba cheart prionsabal na bainistíochta fónta airgeadais a shainiú faoi threoir phrionsabail na barainneachta, phrionsabail na héifeachtúlachta agus phrionsabail na héifeachtachta, agus ba cheart seiceáil a dhéanamh ar chomhlíonadh na bprionsabal sin trí mheán táscairí feidhmíochta a bhunófaí do gach gníomhaíocht agus a bheadh intomhaiste sa chaoi is go bhféadfaí measúnú a dhéanamh ar thorthaí. Ba cheart do na hinstitiúidí meastóireacht ex ante agus ex post a dhéanamh, i gcomhréir leis na treoracha arna gcinneadh ag an gCoimisiún.

(25) Ba cheart a shoiléiriú freisin go bhfuil gá le rialú inmheánach atá éifeachtach agus éifeachtúil chun bainistíocht fhónta airgeadais a bhaint amach agus ba cheart príomhghnéithe agus príomhchuspóirí na gcóras rialuithe inmheánaigh a shainiú.

(26) Maidir le prionsabail na comhréireachta, ba cheart coincheap an riosca inghlactha earráide a thabhairt isteach sa mheasúnú riosca a dhéanann an t-oifigeach údarúcháin. Ba cheart do na hinsititiúidí a bheith in ann imeacht ón tairseach ábharthachta 2% a úsáidtear sa Chúirt Iniúchóirí chun teacht ar chinneadh maidir le dlíthiúlacht agus rialtacht na mbun-idirbheart. B'iomchuí dá n-úsáidfí an tÚdarás um Urscaoileadh leibhéil inghlactha riosca mar bhunús chun cáilíocht na bainistíochta riosca a dhéanann an Coimisiún a mheas. Ba cheart don údarás reachtach, dá bhrí sin, an leibhéil inghlactha riosca earráide i ngach réimse beartais a chinneadh, ag cur san áireamh na costais agus na sochair a bhaineann le rialuithe.

(27) Maidir le prionsabal na trédhearcachta, ba cheart feabhas a chur ar an bhfaisnéis faoi chur chun feidhme an bhuiséid agus faoi na cuntais. Ba cheart freisin spriocdháta docht a leagan síos maidir le foilsiú an bhuiséid, gan dochar dá fhoilsiú sealadach arna ndéanamh ag an gCoimisiún idir an dáta a bhfógróidh Uachtarán Pharlaimint na hEorpa go bhfuil an buiséad glactha go cinntitheach agus dáta a fhoilsithe in Iris Oifigiúil an Aontais Eorpaigh . Ba cheart an fhéidearthacht cúlchiste diúltach a bheith ann a choimeád freisin.

(28) D'fhonn trédhearcacht a áirithiú agus cistí a thagann as an mbuiséad á n-úsáid, is gá faisnéis faoi thairbhithe na gcistí sin a chur ar fáil laistigh de theorainneacha áirithe chun leasanna dlisteanacha poiblí agus príobháideacha a chosaint agus tréimhse cuntasaíochta shonrach CERT á cur san áireamh.

(29) Maidir le bunú an bhuiséid, tá sé tábhachtach struchtúr agus tíolacadh an dréachtbhuiséid arna tharraingt suas ag an gCoimisiún a shainiú go soiléir. Ba cheart tuairisc níos beaichte a bheith ar a bhfuil sa réamhrá ginearálta a ghabhann leis an dréachtbhuiséad. Is gá, freisin, foráil maidir le cláreagrú airgeadais a bheith ann i gcomhair na mblianta atá le teacht mar aon le foráil maidir le féidearthacht a bheith ag an gCoimisiún aon doiciméad oibre a thacaíonn le hiarratais bhuiséadacha a chur isteach.

(30) I roinn an Choimisiúin den bhuiséad, ba cheart leithreasaí agus acmhainní a thíolacadh de réir cuspóra, i.e. buiséadú gníomhaíochtbhunaithe, d'fhonn an trédhearcacht a fheabhsú i mbainistíocht an bhuiséid trí thagairt a dhéanamh do chuspóirí na bainistíochta fónta airgeadais agus go háirithe do chuspóirí na héifeachtúlachta agus na héifeachtachta.

(31) Ba cheart méid áirithe solúbthachta a bheith ag na hinstitiúidí agus poist reachtúla á mbainistiú ó thaobh an méid a údaraítear sa bhuiséad, go háirithe ós rud é gur ar thorthaí seachas ar mhodhanna a leagann lucht bainistíochta anois an bhéim. Ba cheart leanúint de bheith ag teorannú na solúbthachta sin, áfach, leis an teorainn dhúbailte arb é atá ann leithreasaí buiséid bliana airgeadais agus líon iomlán na bpost arna sannadh; Ina theannta sin, níor cheart aon solúbthacht a bheith ann maidir le gráid AD 16, AD 15 agus AD 14.

(32) Maidir leis an mbuiséad a chur chun feidhme, ba cheart tréithe sonracha an Chomhbheartais Eachtraigh agus Slándála (CBES) a chur san áireamh. Ar mhaithe le soiléireacht dhlíthiúil, ba cheart na cineálacha bunghníomhartha is féidir a bheith ann faoin CFAE agus faoi Theideal V agus VI den Chonradh ar an Aontas Eorpach a shainaithint sa Rialachán Airgeadais seachas sna rialacha cur chun feidhme. Ina theannta sin, ba cheart foráil shonrach a dhéanamh ionas go léireofar mar is ceart na cineálacha beart ullmhúcháin is féidir a dhéanamh i réimse an CEBS.

(33) Maidir le modhanna cur chun feidhme, ar modhanna iad a rialaíonn, go háirithe, na coinníollacha faoina seachtraítear cumhachtaí cur chun feidhme chuig tríú páirtithe, tá na rialacha tar éis éirí róchasta le blianta anuas agus ba cheart iad a shimpliú. Ag an am céanna, ba cheart an cuspóir tosaigh a bhí le seachtrú a choinneáil i.e. a áirithiú, is cuma cén modh cur chun feidhme atá ann, go gcuirfear caiteachas chun feidhme agus leibhéal rialaithe agus trédhearcachta ann atá coibhéiseach leis an leibhéal a mbítear ag súil leis ó sheirbhísí an Choimisiúin. Dá bhrí sin, ba cheart idirdhealú soiléir a dhéanamh idir na cásanna sin ina ndéanann an Coimisiún nó a ghníomhaireachtaí feidhmiúcháin an buiséad a chur chun feidhme go díreach, agus cásanna ina gcuireann tríú páirtithe chun feidhme go hindíreach é. Ba cheart go bhféadfaí, dá bharr sin, comhchóras bainistíochta indírí a bhunú a fhéadfar a chur in oiriúint i gcomhréir le rialacha earnáilsonracha, go háirithe i gcásanna ina gcuirfidh na Ballstáit an buiséad chun feidhme go hindíreach faoin gcomhbhainisitíocht. Ba cheart, go háirithe, na bunphrionsabail atá le hurramú ag an gCoimisiún a bheith ar áireamh i gcomhchóras dá leithéid i gcás ina gcinnfidh an Coimisiún an buiséad a chur chun feidhme go díreach mar aon leis na bunphrionsabail atá le hurramú ag páirtithe a gcuirfear de chúram orthu é a chur chun feidhme. Ba cheart don Choimisiún a bheith in ann rialacha agus nósanna imeachta an Aontais a chur i bhfeidhm, nó glacadh lena gcur i bhfeidhm ag an eintiteas ar cuireadh cúram air, ar chuntar go ráthóidh an t-eintiteas sin cosaint choibhéiseach ar leasanna airgeadais an Aontais.

(34) Ba cheart na rialacha maidir le measúnú ex ante ar eintitis – amach ó Bhallstáit nach bhfuil faoi réir measúnuithe ex ante – a chur in oiriúint d'fhonn a áirithiú go ndéanfaidh gach eintiteas ar cuireadh cúram air leibhéal cosanta ar leasanna an Aontais a bhaint amach atá coibhéiseach leis an leibhéal a cheanglaítear leis an Rialachán seo. Mar chuid de chúraimí maoirseachta an Choimisiúin, ba cheart foráil a dhéanamh do shraith oibleagáidí rialuithe agus iniúchóireachta, lena n-áirítear nósanna imeachta um imréiteach cuntas i gcás gach cineáil bhainistíochta buiséid.

(35) D'fhonn riachtanais oibríochtúla a chur san áireamh agus chun cur chun feidhme a éascú do thairbhithe nó do chomhpháirtithe cur chun feidhme ionchasacha, ba cheart do na riachtanais leanúint de bheith comhréireach leis na rioscaí atá sonrach don ghníomhaíocht agus do na dálaí rialuithe ina n-iomláine ina bhfuil sé. Ba cheart cineál na gcúraimí agus na mbeart a dhéanann an Coimisiún mar chuid den mhaoirseacht ar an ngníomhaíocht agus mar chuid den thacaíocht di a chur san áireamh agus cumas an tríú páirtí nó an eintitis riachtanais dá leithéidí a chomhlíonadh á mheas. Ina theannta sin, ba cheart ionstraimí nua airgeadais ar nós ionstraimí airgeadais agus comhpháirtíochtaí príobháideacha agus poiblí a áireamh sa Rialachán chun gur fusa buiséid agus beartais a chur chun feidhme.

(36) Léiríonn an taithí a fuarthas le comhpháirtíochtaí poiblí príobháideacha a institiúdaíodh mar chomhlachtaí de chuid an Aontais faoi Airteagal 185 de Rialachán (CE, Euratom) Uimh. 1605/2002 gur cheart malairtí breise a chruthú d'fhonn rogha na n-ionstraimí a leathnú sa chaoi is go n-áireofaí comhlachtaí a bhfuil a rialacha níos solúbtha agus níos inrochtana ag na comhpháirtithe príobháideacha ná mar atá na rialacha is infheidhme maidir le hinstitiúidí an Aontais. Ba cheart malairtí nua den chineál sin a oibriú faoi bhainistíocht indíreach. Is é rud ba cheart a bheith sna malairtí sin comhlacht a bunaíodh le bunghníomh agus a bhfuil rialacha airgeadais aige a chuireann san áireamh na prionsabail is gá d'fhonn bainistíocht fhónta airgeadais ar chistí an Aontais a áirithiú. Ba cheart na prionsabail sin a ghlacadh i rialachán tarmligthe agus ba cheart iad a bheith bunaithe ar na prionsabail nach mór do thríú eintitis a gcuirtear cur chun feidhme an bhuiséid de chúram orthu a chomhlíonadh. Malairt eile ba cheart a bheith ann is ea go ndéanfadh comhlachtaí a rialaítear le dlí príobháideach Ballstáit comhpháirtíochtaí poiblí príobháideacha a chur i bhfeidhm.

(37) Na hoibleagáidí bunúsacha rialuithe agus iniúchóireachta atá ar na Ballstáit agus an buiséad á chur chun feidhme acu go hindíreach faoin gcomhbhainisitíocht agus nach bhfuil ann faoi láthair ach i Rialacháin earnáilsonracha, ba cheart, i gcomhréir le hAirteagal 317 den Chonradh, iad a thabhairt isteach sa Rialachán seo. Tá sé riachtanach, dá bhrí sin, forálacha a áireamh lena leagtar amach creat comhleanúnach le haghaidh gach réimse beartais lena mbaineann, ar forálacha iad maidir le struchtúr comhchuibhithe riaracháin ar an leibhéal náisiúnta, comhoibleagáidí bainistíochta agus rialuithe i leith na struchtúr sin, dearbhú bliantúil urrúis maidir le bainistíocht a bhfuil tuairim neamhspleách iniúchóireachta ag gabháil leis agus dearbhú bliantúil ó na Ballstáit ina nglacann siad leis an bhfreagracht as bainistiú a dhéanamh ar na cistí de chuid an Aontais a chuirtear de chúram orthu, mar aon le himréiteach airgeadais, agus meicníochtaí fionraí agus ceartúcháin arna n-oibriú ag an gCoimisiún. Ba cheart forálacha sonracha a fhágáil i rialacháin earnáilsonracha.

(38) I gcomhréir le hAirteagal 322 den Chonradh, ba cheart cumhachtaí agus freagrachtaí na ngníomhaithe airgeadais a shainiú sa Rialachán seo, cumhachtaí na n-oifigeach údarúcháin, na n-oifigeach cuntasaíochta agus an iniúchóra inmheánaigh go háirithe.

Ba cheart freagracht iomlán a bheith ar na hoifigigh údarúcháin as na hoibríochtaí ioncaim agus caiteachais go léir a fheidhmeofar faoina n-údarás agus ba cheart iad a thabhairt chun cúitimh i dtaobh a ngníomhartha, trí nósanna imeachta araíonachta, más gá.

Ba cheart don oifigeach cuntasaíochta leanúint de bheith freagrach as íocaíochtaí a dhéanamh i gceart, as bailiú an ioncaim agus as méideanna is infhaighte a ghnóthú. Ba cheart dó an cisteán a bhainistiú, na cuntais a choinneáil agus a bheith freagrach as ráitis airgeadais na hinstitiúide a tharraingt suas.

Ba cheart don iniúchóir inmheánach a dhualgas a dhéanamh i gcomhréir le caighdeáin idirnáisiúnta iniúchóireachta. Is é an ról ba cheart a bheith aige fíorú go bhfuil na córais bainistíochta agus rialaithe a bhunaigh na hoifigigh údarúcháin ag feidhmiú mar is ceart.

(39) Maidir le dualgais an oifigigh údarúcháin trí tharmligean, ba cheart roinnt forálacha a shoiléiriú, go háirithe i dtaca le nósanna imeachta um rialú inmheánach a chuireann sé i bhfeidhm ex ante agus ex post agus i dtaca lena dhualgais tuairiscithe. Ina leith sin, ba cheart a bhfuil ina thuarascáil bhliantúil gníomhaíochta a nuashonrú i gcomhréir leis an gcleachtas arb é atá ann an fhaisnéis is gá airgeadais agus bainistíochta a chur ar fáil chun tacú lena dhearbhú ráthaíochta i leith chomhlíonadh a dhualgas.

(40) Ba cheart freagrachtaí oifigeach cuntasaíochta an choimisiúin a shoiléiriú; ba cheart go háirithe a shonrú gurb eisean an t-aon duine amháin a bhfuil sé de cheart aige rialacha cuntasaíochta agus cairteacha comhchuibhithe na gcuntasóirí a shainiú, agus gurb iad na nósanna imeachta cuntasaíochta is infheidhme ina n-institiúidí féin a shainíonn oifigigh cuntasaíochta na nInstitiúidí eile go léir. Ba cheart a shoiléiriú an fhreagracht atá ar na hoifigigh cuntasaíochta as na cuntais a dheimhniú ar bhonn na faisnéise airgeadais arna soláthar dóibh ag an hoifigigh údarúcháin. Chuige sin, ba cheart é a bheith de chumhacht ag na hoifigigh cuntasaíochta an fhaisnéis a fuair an t-oifigeach údarúcháin trí tharmligean a sheiceáil agus forchoimeádas a chur isteach, más gá.

(41) D'fhonn cur chun feidhme clár áirithe nó gníomhaíochtaí a cuireadh de chúram ar na hinstitiúidí airgeadais a éascú, ba cheart an fhéidearthacht cuntais mhuiníneacha a oscailt a thabhairt isteach sa Rialachán seo. Ba cheart cuntais dá leithéidí a oscailt ar leabhar na hinstitiúide airgeadais faoi ainm an Choimisiúin nó thar a cheann. Ba cheart gurbh é an institiúid airgeadais sin a bhainisteodh iad faoi fhreagracht an oifigigh údarúcháin agus ba cheart é a bheith ceadmhach iad a oscailt in airgeadraí nach iad an Euro.

(42) Níor cheart aon difear a bheith idir dliteanas oifigeach údarúcháin, oifigeach cuntasaíochta agus riarthóirí óinchiste agus dliteanas oifigeach nó ball foirne eile agus ba cheart é a bheith faoi réir, faoi na Rialacháin Foirne, chur i bhfeidhm na mbeart araíonachta agus cúitimh airgeadais atá ann cheana. Mar sin féin, ba cheart forálacha sonracha ar leith a choinneáil ina n-aithneofar cásanna mí-iompair ag oifigigh cuntasaíochta agus ag riarthóirí óinchiste, i ngeall ar chineál sonrach na ndualgas a bhíonn orthu. Ina theannta sin, ba cheart dliteanas an oifigigh údarúcháin a shoiléiriú. I gcásanna nach bhfuil aon bhaint acu le calaois, ba cheart do gach institiúid, d'fhonn an saineolas is gá a chur ar fáil don údarás ceapacháin, sainphainéal um mírialtachtaí airgeadais a bhunú a chinnfeadh cé acu a bhí mírialtacht ann nó nach raibh agus a d'fhágfadh an t-oifigeach nó an seirbhíseach eile faoi dhliteanas birt araíonachta nó faoi dhliteanas cúiteamh a íoc agus, i gcás ina n-aimseofaí fadhbanna sna córais, a chuirfeadh tuairisc chuig an oifigeach údarúcháin agus chuig an iniúchóir inmheánach. I gcásanna calaoise, áfach, ba cheart tagairt a dhéanamh sa Rialachán seo do na forálacha atá i bhfeidhm maidir le cosaint ar leasanna airgeadais an Aontais agus maidir leis an gcomhrac i gcoinne an éillithe a bhfuil oifigigh de chuid an Aontais nó na mBallstát páirteach inti.

(43) Ba cheart cead a bheith ag roinnt institiúidí sainphainéal comhpháirteach um mírialtachtaí airgeadais a bhunú.

(44) Maidir le hoibríochtaí ioncaim, is gá na rialacha maidir le meastacháin ar mhéideanna is infhaighte a chuíchóiriú d'fhonn riachtanais bhuiséadacha a chur san áireamh. Ba cheart clárú a cheangal nuair atá roinnt dóchúlachta ag baint leis an ioncam a bhfuiltear ag feitheamh leis agus nuair is féidir é a shloinneadh i bhfigiúirí go sách beacht. Ba cheart simpliú a bhaint amach trí roinnt forálacha sonracha a thabhairt isteach maidir le nósanna imeachta um meastachán ar mhéid infhaighte a choigeartú nó a chur ar ceal.

(45) Ba cheart tréimhse teorann a chinneadh maidir le bailíocht éileamh. Murab is ionann roinnt dá Bhallstát, níl an tAontas faoi réir tréimhse teorann faoina múchtar éilimh airgeadais faoi cheann tréimhse cinnte. Níl aon tréimhse teorann ann a chuireann srian ar an Aontas agus é ag ar lorg a n-éileamh i gcoinne tríú daoine ach oiread. Is den bhainistíocht fhónta airgeadais tréimhse teorann dá leithéid a thabhairt isteach.

(46) Ba cheart na rialacha maidir le gnóthú a shoiléiriú agus a neartú. Go háirithe, ní mór a shoiléiriú nach ionann méid is infhaighte bunaithe a chur ar ceal agus teidlíocht de chuid an Aontais a tharscaoileadh. Ina theannta sin, d'fhonn an chosaint ar leasanna airgeadais an Aontais a neartú, ba cheart do na Ballstáit caitheamh le cistí de chuid an Aontais a éilítear le haghaidh aisíocaíochta ar an mbealach céanna a chaitear le héilimh ó chuideachtaí poiblí ar a gcríoch.

(47) Agus aird á tabhairt ar an dTeachtaireacht ón gCoimisiún maidir le fíneálacha a bhailítear ar bhonn sealadach[18] a bhainistiú, ba cheart fíneálacha, pionóis agus smachtbhannaí agus aon ioncam a ghineann siad a thaifead mar ioncam buiséid sa bhliain tar éis do thriail a bheith bainte as gach beart i gcoinne na gcinntí lenar forchuireadh iad. Mar eisceacht ar an riail sin, ba cheart méid nach mó ná 2% de mhéideanna iomlána na bhfíneálacha nó na bpionós atá le cur isteach sa bhuiséad a choinneáil siar chun soláthar a dhéanamh don Chiste a cruthaíodh leis an gCinneadh sin.

(48) Ba cheart coincheap an ghealltanais bhuiséadaigh agus coincheap an ghealltanais dhlíthiúil i leith caiteachais agus na coinníollacha faoinar ceart iad a chur i bhfeidhm a shainiú. D'fhonn srian a chur ar líon na ngealltanas díomhaoin, ba cheart freisin teorainn a chur leis an tréimhse a bhféadfar gealltanais dhlíthiúla aonair a dhéanamh lena linn ar bhonn gealltanas foriomlán buiséid. Ina theannta sin, ba cheart foráil maidir le gealltanas a shaoradh a dhéanamh i gcás gealltanas aonair nár tháinig aon íocaíocht astu i gcaitheamh thréimhse trí bliana.

(49) Maidir le híocaíochtaí, agus i gcomhréir le prionsabail na bainistíochta fónta airgeadais, ba cheart na cineálacha éagsúla íocaíochta atá ann a shoiléiriú. Thairis sin, ba cheart don oifigeach údarúcháin íocaíochtaí réamh-mhaoinithe a imréiteach go tráthrialta i gcomhréir leis na rialacha cuntasaíochta arna sainiú ag oifigeach cuntasaíochta an Choimisiúin. Chuige sin, ba cheart forálacha iomchuí a áireamh i gconarthaí, i gcinntí deontais, i gcomhaontuithe deontais agus i gcomhaontuithe tarmligthe le tríú páirtithe.

(50) Ba cheart tiopeolaíocht na n-íocaíochtaí a fhéadfaidh oifigigh údarúcháin a dhéanamh a shainiú Rialachán seo. Ba cheart na híocaíochtaí sin a dhéanamh, go príomha, i bhfianaise a éifeachtaí atá an gníomh agus i bhfianaise na dtorthaí a thiocfaidh as. I bhfoirm réamh-mhaoinithe, íocaíochtaí eatramhacha agus íocaíochtaí iarmhéid dheiridh ba cheart na híocaíochtaí a dhéanamh, nuair nach bhfuil an méid iomlán á íoc in aon tráthchuid amháin.

(51) Ba cheart oibríochtaí an bhailíochtaithe, an údaraithe agus na híocaíochta a chur i gcrích laistigh de theorainn ama atá leagtha síos sna rialacha cur chun feidhme agus, i gcás nach gcloífear leis an teorainn ama sin, ba cheart creidiúnaithe a bheith i dteideal ús mainneachtana a fháil a bheadh le muirearú ar an mbuiséad.

(52) Ba cheart cead a bheith ag institiúidí comhaontú a thabhairt roimh ré d'fhonn glacadh go hoifigiúil le tarchur doiciméad ar bhealach leictreonach. Ina theannta sin, i gcomhréir le cinntí ón gCoimisiún maidir le doiciméid leictreonacha agus digitithe, ba cheart forálacha airgeadais a nuashonrú maidir le fíoruithe is infheidhme maidir le gealltanais agus ba cheart stádas dlí foirmeacha orduithe leictreonacha agus sonrasc leictreonach a úsáidtear chun gealltanais dhlíthiúla a chlárú a aithint go soiléir.

(53) Ba cheart an caidreamh idir iniúchóir inmheánach an Choimisiúin agus comhlachtaí arna mbunú ag na Comhphobail a shoiléiriú. Ba cheart feidhm iniúchóireachta inmheánaí dá gcuid féin a bheith ag na comhlachtaí sin a thuairsceodh dá mboird bhainistíochta féin, murab ionann is iniúchóir inmheánach an Choimisiúin a thuairiscíonn do Choláiste na gCoimisinéirí i dtaca le nósanna imeachta agus córais an Choimisiúin. Níor cheart é a bheith d'oibleagáid a bheith ar iniúchóir inmheánach an Choimisiúin ach a dhearbhú go gcomhlíonann feidhmeanna iniúchóireachta inmheánaí an chomhlachta caighdeáin idirnáisiúnta, agus chuige sin, ba cheart dó a bheith ábalta measúnuithe a dhéanamh ar cháilíocht na gníomhaíochta iniúchóireachta inmheánaí.

(54) Ba cheart léiriú a bheith sa Rialachán seo ar an tábhacht a bhaineann le conarthaí réime ó thaobh soláthar poiblí a bhainistiú. Ba cheart dó úsáid nósanna imeachta idirinstitiúideacha um sholáthar a spreagadh agus ba cheart foráil a bheith ann do nósanna imeachta comhpháirteacha um sholáthar idir institiúid agus údarás conarthach de chuid Ballstáit.

(55) A fhad a bhaineann leis na rialacha maidir le soláthar poiblí, ba cheart coigeartuithe áirithe a dhéanamh d'fhonn a áirithiú go mbeidh an Rialachán seo ag luí le Treoir 2004/18/CE ó Pharlaimint na hEorpa agus ón gComhairle an 31 Márta 2004 i ndáil le comhordú a dhéanamh ar na nósanna imeachta chun conarthaí oibreacha poiblí, conarthaí soláthair phoiblí agus conarthaí seirbhíse poiblí a dhámhachtain.[19] An fhéidearthacht atá ag na Ballstáit faoin Treoir sin nósanna imeachta sonracha a chinneadh i gcás conarthaí a dhearbhaítear rúnda, nuair is gá bearta speisialta slándála a bheith ag gabháil lena bhfeidhmíocht nó nuair is gá sin chun Ballstát a chosaint, ba cheart í a bheith ag institiúidí an Aontais freisin.

(56) D'fhonn mírialtachtaí a sheachaint agus d'fhonn dul i ngleic le calaois agus le héilliú agus d'fhonn dea-bhainistíocht éifeachtúil a chur chun cinn, ba cheart iarrthóirí nó tairgeoirí atá ciontach sna gníomhartha sin nó a bhfuil coinbhleacht leasa acu a eisiamh ó dhámhachtain conarthaí.

(57) Ar mhaithe le deimhneacht dhlíthiúil agus comhréireacht, ba cheart uastréimhse eisiaimh a shonrú sa Rialachán seo. Ina theannta sin, i bhfianaise Threoir 2004/18/CE, ba cheart eisiacht a bheith sa chás ina gceannaítear soláthairtí ar théarmaí fíorthairbheacha ó sholáthróir a bhfuil a ghníomhaíochtaí gnó á bhfoirceannadh go cinntitheach aige, nó ó ghlacadóirí nó ó leachtaitheoirí féimheachta, trí shocrú le creidiúnaithe, nó trí nós imeachta comhchosúil faoin dlí náisiúnta.

(58) Ba cheart na rialacha maidir le heisiamh a fheabhsú d'fhonn an chosaint a dhéantar ar leasanna airgeadais an Aontais a neartú. Ba cheart an tagairt do sciúradh airgid a chur isteach, rud dá bhforáiltear i dTreoir 2004/18/CE. Ina theannta sin, na cásanna eisiaimh a bhaineann le hiarrthóirí nó táirgeoirí a ciontaíodh le breithiúnas ag a bhfuil feidhm res judica as cion a bhaineann lena n-iompar gairmiúil, nó maidir le calaois, éilliú, nó rannpháirtíocht in eagraíocht choiriúil, sciúradh airgid nó in aon ghníomhaíocht neamhdhleathach comhchosúil eile a dhéanann dochar do leasanna airgeadais an Aontais, ba cheart iad a leathnú d'fhonn daoine a chumhdach a bhfuil cumhachtaí acu chun ionadaíocht a dhéanamh, cinntí a dhéanamh nó a bhfuil smacht acu ar na hiarratasóirí nó na tairgeoirí sin. Mar sin féin, ar mhaithe le comhréireacht, níor cheart eisiamh a chur i bhfeidhm maidir le hiarrthóirí agus tairgeoirí is féidir a chruthú gur ghlac siad bearta leordhóthanacha i gcoinne na ndaoine a bhfuil cumhachtaí acu chun ionadaíocht a dhéanamh. Ar deireadh, d'fhonn leanúnachas seirbhíse na hinstitiúide a áirithiú, ba cheart maolú a thabhairt isteach ar an oibleagáid eisiamh a dhéanamh ar forais féimheachta nó cásanna comhchosúla, nó ar forais a bhaineann le mí-iompair gairmiúil tromchúiseach agus neamhchomhlíonadh oibleagáidí sóisialta i gcás nósanna imeachta idirbheartaíochta, más rud é, ar chúiseanna teicniúla nó ealaíona a bhaineann le cearta eisiacha a chosaint, nach féidir an conradh a dhámhachtain ach ar oibreoir eacnamaíoch ar leith.

(59) Iarrthóirí nó tairgeoirí atá i mbun nósanna imeachta um sholáthar, ba cheart oibleagáid a bheith orthu deimhniú a dhéanamh, má iarrtar é, maidir le húinéirí nó bainisteoirí, rialú agus cumhachtaí ionadaíochta an eintitis dhlíthiúil a bhfuil an tairiscint á cur isteach aige, agus ba cheart oibleagáid a bheith orthu deimhniú a dhéanamh nach mbaineann aon cheann de na cásanna arb é eisiamh as a páirt a ghlacadh sna tairiscintí is toradh air leis na húinéirí ná lena bhfochonraitheoirí. Agus tairgeoirí ag glacadh páirte i nós imeachta um sholáthar le haghaidh conarthaí ar luach an-íseal, níor cheart oibleagáid a bheith orthu deimhniú a dhéanamh nach mbaineann aon cheann de na cásanna leo arb é eisiamh is toradh air.

(60) D'fhonn éifeachtúlachta na nósanna imeachta um sholáthar a fheabhsú, ba cheart bunachar sonraí lárnach iarrthóirí nó tairgeoirí atá eisiata a bheith ag na hinstitiúidí, na gníomhaireachtaí feidhmiúcháin agus na comhlachtaí dá dtagraítear sa Rialachán seo.

(61) Cé go bhfuil a stádas ar leith ag an mBanc Ceannais Eorpach agus ag an mBanc Eorpach Infheistíochta laistigh de chreat an Aontais, tá impleachtaí airgeadais don Aontas ag baint leis an úsáid a bhaineann siad as a n-acmhainní féin. Ba cheart, dá bhrí sin, rochtain a bheith acu ar an bhfaisnéis atá sa bhunachar sonraí lárnach maidir le heisiamh a cruthaíodh chun leasanna airgeadais an Aontais a chosaint agus ba cheart dóibh é a chur san áireamh agus conarthaí á ndámhachtain faoina rialacha soláthair. Ba cheart don Bhanc Ceannais Eorpach agus don Bhanc Eorpach Infheistíochta faisnéis maidir le tairgeoirí atá faoi réir breithiúnais cinntitheach as calaois nó sáruithe cosúla coiriúla a dhéanann dochar do leasanna airgeadais an Aontais a chur in iúl don Choimisiún.

(62) Ar mhaithe le trédhearcacht, ba cheart iarrthóirí agus tairgeoirí a chur ar an eolas ar shlí iomchuí faoi dhámhachtain conarthaí.

(63) D'fhonn leasanna tairgeoirí nár éirigh leo a chur san áireamh, is iomchuí foráil a dhéanamh nach féidir conradh atá cumhdaithe ag Treoir 2004/18/CE a shíniú roimh dheireadh thréimhse réasúnta neamhghníomhaíochta.

(64) Na hoibleagáidí atá ar na hinstitiúidí faoin Rialachán seo nós imeachta um sholáthar nó conradh a chur ar fionraí i gcás calaoise agus mírialtachtaí, ba cheart iad a shoiléiriú chun cur chun feidhme forálacha eile ábhartha a fheabhsú.

(65) A fhad a bhaineann le pionóis riaracháin agus airgeadais, ba cheart bunús fónta dlí a thabhairt isteach maidir le cinntí trína gcuirtear na pionóis sin chun feidhme a fhoilsiú, i gcomhréir le ceanglais chosanta sonraí. Ba cheart an foilsiú sin a bheith roghnach ar chúiseanna cosanta sonraí agus slándála dlíthiúla.

(66) Maidir le deontais, ba cheart creat a bhunú chun deontais de chuid an Aontais a dhámhachtain agus monatóireacht a dhéanamh orthu, creat a mbeadh forálacha sonracha ann maidir le cur chun feidhme phrionsabal na trédhearcachta, phrionsabal na córa comhionainne, phrionsabal an chómhaoinithe, prionsabail an neamhbhrabúis, an prionsabal maidir le deontais oibríochtúla a dhámhachtain ar bhonn céimlaghdaitheach, prionsabail an choisc ar dhámhachtain shiarghabhálacha agus phrionsabal an rialaithe.

(67) Ar mhaithe le simplíocht, áfach, ba cheart na ceanglais maidir le seiceálacha agus ráthaíochtaí a bheith i gcomhréir leis na rioscaí airgeadais i gceist. Ba cheart an sainiú ar dheontais a shoiléiriú, go háirithe maidir le maoiniú a bhaineann le gníomhaíochtaí iasachta nó scairshealbha agus caiteachas a bhaineann le margaí iascaigh. D'fhonn bainistíocht fhónta deontas a áirithiú agus nósanna imeachta a shimpliú, ba cheart é a bheith ceadmhach deontais a dhámhachtain trí chinneadh ón institiúid nó trí chomhaontú i scríbhinn leis an tairbhí.

(68) Ar chúiseanna soiléireachta agus trédhearcachta, ba cheart úsáid íocaíochtaí cnapshuimeanna agus íocaíochtaí ar ráta comhréidh a bheith údaraithe mar aon leis an modh traidisiúnta arb é atá ann costais a tabhaíodh iarbhír a aisíoc.

(69) Ar chúiseanna soiléireachta dlíthiúla, ba cheart na heisceachtaí ar an riail maidir le neamhbhrabús a ndéantar foráil dóibh faoi láthair sna rialacha cur chun feidhme a áireamh sa Rialachán Airgeadais. Ina theannta sin, ba cheart a shoiléiriú gurb é is cuspóir deontais a dhámhachtain ar ghníomhaíochtaí áirithe acmhainn airgeadais a athneartú nó ioncam a ghiniúint.

(70) I Rialachán (CE) Uimh. 2004/2003 ó Pharlaimint na hEorpa agus ón gComhairle an 4 Samhain 2003 maidir leis na rialacháin lena rialaítear páirtithe polaitiúla ar an leibhéal Eorpach agus maidir leis na rialacha a bhaineann lena maoiniú[20], leagtar síos, inter alia , na rialacha maidir le páirtithe polaitiúla a mhaoiniú ar an leibhéal Eorpach ó bhuiséad an Aontais. Ba cheart na rialacha sin a chur in oiriúint chun gur fearr a chuirfear san áireamh na dálaí speisialta faoina n-oibríonn páirtithe polaitiúla, lena n-áirítear dúshláin pholaitiúla agus tosaíochtaí polaitiúla a bhíonn ag athrú agus a chruthaíonn impleachtaí buiséadacha nach féidir leis na páirtithe sin a thuar agus a gcláiroibre bhliantúla agus a mbuiséid bhliantúla á dtarraingt suas acu. Chuige sin, ba cheart féidearthachtaí srianta a thabhairt isteach maoiniú a thabhairt ó bhliain amháin anonn go dtí an chéad ráithe den bhliain ina dhiaidh sin.

(71) D'fhonn an cumas atá ag na páirtithe pleanáil fhadtéarmach airgeadais a dhéanamh, d'fhonn riachtanais maoinithe a athraíonn ó bhliain go chéile a chur san áireamh, agus d'fhonn na dreasachtaí a neartú a spreagann na páirtithe le gan a bheith ag brath ach ar mhaoiniú poiblí, ba cheart cead a bheith ag páirtithe polaitiúla ar an leibhéal Eorpach cúlchistí srianta airgeadais a bhunú a bheadh bunaithe ar acmhainní dílse arna nginiúint as foinsí nach iad buiséad an Aontais. Ba cheart na maoluithe thuasluaite ón riail maidir le neamhbhrabús a bheith ina n-eisceachtaí agus níor cheart fasach a bheith iontu.

(72) Tá dea-theist ar an riail gur ceart deontais a dhámhachtain ar bhonn glaonna ar thograí. Is léir ón taithí a bhfuarthas, áfach, go bhfágann cineál na gníomhaíochta i gcásanna áirithe nach bhfuil aon rogha ann agus tairbhithe á roghnú; ba cheart, dá bhrí sin, cásanna dá leithéidí a bheith díolmhaithe ón riail sin.

(73) An riail nár cheart níos mó ná aon deontais amháin a dhámhachtain ar aon tairbhí ar leith i leith na gníomhaíochta céanna, ba cheart í a choigeartú. Is amhlaidh a cheadaíonn roinnt bunghníomhartha dlí maoiniú de chuid an Aontais a fháil ó roinnt foinsí ag an am céanna, agus d'fhéadfadh sé go mbeadh cásanna den sórt sin níos coitianta amach anseo d'fhonn éifeachtacht caiteachas a áirithiú. Mar sin féin, ba cheart a shoiléiriú sa Rialachán seo nach féidir na costais chéanna a mhaoiniú faoi dhó as buiséad an Aontais.

(74) Níor cheart feidhm a bheith ag srianta áirithe ar incháilitheacht na dtairbhithe i gcásanna áirithe ionas go gceadófar deontais a dhámhachtain ar dhaoine nádúrtha agus ar chineálacha áirithe eintitis nach bhfuil pearsantacht dhlítheanach acu. I gcomhréir le prionsabal na comhréireachta, ba cheart cead a bheith ag an oifigeach údarúcháin, i gcás deontas ar luach an-íseal, gan iarraidh ar na hiarratasóirí deimhniú a dhéanamh nach mbaineann aon cheann de na cásanna leo atá eisiata faoin Rialachán seo.

(75) Maidir leis na caighdeáin soláthair is gá do thairbhithe deontais a chur i bhfeidhm, tá an riail atá ann faoi láthair sa Rialachán seo doiléir agus ba cheart í a shimpliú. Ina theannta sin, ba cheart foráil shonrach a dhéanamh don chás ina bhfágfaidh cur i bhfeidhm na gníomhaíochta gur gá tacaíocht airgeadais a thabhairt do thríú páirtithe.

(76) I bhfianaise na taithí praiticiúla a gnóthaíodh, ba cheart córas na gcnaipshuimeanna (cnapshuimeanna, scála caighdeánach costas aonaid agus rátaí comhréidh) a shoiléiriú agus ba cheart idirdhealú soiléir a dhéanamh idir é agus gach sórt fíoraithe ex-post ar fhíorchostais. Ba cheart bearta rialuithe a chur in oiriúint don chur chuige nua seo agus ba cheart é a bheith ceadmhach iniúchóireachtaí oibríochtúla a iarraidh agus cinntí a leathnú d'fhonn tionscadail de chuid an tairbhí chéanna nach ndearnadh iniúchóireacht orthu a chumhdach, más rud é gur aimsíodh earráidí arís is arís eile i dtionscadail eile chomhchosúla. Ar deireadh, an fhéidearthacht atá ag tairbhí a ndeontas a athdháileadh ar thríú páirtithe trí fhóirdheontais, ba cheart é a leathnú faoi choinníollacha áirithe chun go mbeidh sé níos fusa cláir atá tiomnaithe do roinnt daoine nádúrtha nach féidir a shroicheadh ach ar dhá bhealach. Ba cheart an t-athdháileadh sin a bheith údaraithe ar chuntar go dtíolacfaidh an tairbhí ar an gcéad chéim ráthaíochtaí iomchuí agus go gcuirfear clásail leordhóthanacha isteach sa chomhaontú deontais chun an lamháil measúnaithe a theorannú ó thaobh na fothairbhí a roghnú agus ó thaobh mhéid an deontais de.

(77) Ó tharla gur cineál nua tacaíochta airgeadais iad duaiseanna, ba cheart iad a rialú ar leithligh ón gcóras deontais le rialacha sonracha nach bhfuil aon tagairt do chostais intuartha iontu. Ba cheart duaiseanna a bheith mar chuid den chlár oibre bliantúil agus, os cionn tairsigh áirithe, ba cheart gur thairbhí nó chonraitheoir a dhámhfadh iad tar éis don Choimisiún a gcoinníollacha dámhachtana agus a gcritéir dhámhachtana a fhormheas.

(78) Tá ag méadú ar an bhfiúntas atá in ionstraimí airgeadais ó thaobh an éifeacht atá ag cistí de chuid an Aontais a iolrú nuair a chomhthiomsaítear na cistí sin le cistí eile nó nuair atá éifeacht luamháin ag baint leo. Ós rud é nach féidir ionstraimí airgeadais dá leithéidí a chur i gcosúlacht le seirbhísí ná deontais, ba cheart cineál nua tacaíochta airgeadais a bhunú.

(79) Maidir le cuntasaíocht agus maidir leis na cuntais a thíolacadh, ba cheart a leagan síos gurb é atá sna cuntais ghinearálta agus cuntais bhuiséid agus ba cheart a lua freisin go bhfuil na cuntais ghinearálta bunaithe ar chóras cuntasaíochta ar bhonn fabhraithe, murab ionann is na cuntais buiséid arb é is aidhm leo cuntas cur chun feidhme an bhuiséid agus na tuarascálacha ar chur chun feidhme an bhuiséid a tharraingt suas.

(80) A fhad a bhaineann leis na rialacha maidir le cuntasaíocht agus na cuntais, ba cheart tíolacadh na gcuntas a shimpliú trí fhoráil a dhéanamh nach bhfuil i gcuntais an Aontais ach na ráitis chomhdhlúite airgeadais agus na cuntais bhuiséadacha chomhiomlánaithe. Ba cheart a shoiléiriú freisin nach mbaineann an próiseas comhdhlúite ach leis na hinstitiúidí arna maoiniú le buiséad an Aontais, d'fhonn an stádas neamhspleách ar leith atá ag an mBanc Ceannais Eorpach a chur san áireamh. Ar deireadh, ba cheart cead a bheith ag oifigeach cuntasaíochta an Choimisiúin a chinneadh, i gcomhréir le caighdeáin idirnáisiúnta, cé na comhlachtaí, mar aon leo siúd a fhaigheann fóirdheontais ón Aontas, a thig faoi raon feidhme chomhdhlúthú na gcuntas, ar chuntar go dtuigfear nach bhfuil aon aistriú cistí ó chomhlachtaí féinmhaoinithe chuig buiséad ginearálta an Aontais Eorpaigh ná tionchar ar a neamhspleáchas airgeadais agus oibríochtúil ná ar na nósanna imeachta um urscaoileadh i gcomhair a gcuntas i gceist le comhdhlúthú na gcuntas.

(81) D'fhonn idirdhealú soiléir a dhéanamh idir cúraimí agus freagrachtaí oifigeach cuntasaíochta an Choimisiúin agus cúraimí agus freagrachtaí oifigeach cuntasaíochta institiúidí nó comhlachtaí eile a bhfuil a gcuntais comhdhlúite, ba cheart foráil a dhéanamh go gcaithfidh gach institiúid nó comhlacht an tuarascáil ar bhainistiú buiséadach agus airgeadais na bliana airgeadais a ullmhú agus ansin a sheoladh chuig an údarás buiséid agus chuig an gCúirt Iniúchóirí faoin 31 Márta den bhliain airgeadais ina dhaidh sin.

(82) Na prionsabail ar a bhfuil na cuntais ghinearálta bunaithe agus na prionsabail ar a dtíolactar na ráiteas airgeadais, ba cheart iad a shainiú faoi threoir prionsabal cuntasaíochta a bhfuil glactha leo go hidirnáisiúnta agus faoi threoir Cheathrú Threoir 78/660/CEE ón gComhairle an 25 Iúil 1978 arna bhunú ar Airteagal 54(3) (g) den Chonradh maidir le cuntais bhliantúla cineálacha áirithe comhlachtaí[21], i gcás ina mbeidh siad ábhartha i gcomhthéacs na seirbhíse poiblí.

(83) Na forálacha maidir le soláthar faisnéise a bhaineann le chur chun feidhme an bhuiséid, ba cheart iad a leathnú le go gcumhdóidh siad úsáid leithreasaí a thugtar anonn, a chuirtear ar fáil arís agus a mbaintear úsáid astu an athuair agus le go gcumhdóidh siad na comhlachtaí éagsúla atá faoi dhlí an Aontais, chun feabhas a chur ar na socruithe trína soláthraítear figiúirí míosúla agus ar an tuarascáil ar chur chun feidhme, rud ba cheart a chur chuig an údarás buiséid trí huaire sa bhliain.

(84) Ba cheart modhanna cuntasaíochta na n-institiúidí a chomhchuibhiú agus, sa réimse seo, ba cheart gur ag oifigeach cuntasaíochta an Choimisiúin a bheadh an ceart tionscnaimh.

(85) Is gá rialacha agus prionsabail an Choimisiúin maidir le cuntasaíochta a nuashonrú d'fhonn a áirithiú go mbeidh siad ag luí le rialacha IPSAS (Caighdeán Idirnáisiúnta Cuntasaíochta don Earnáil Phoiblí).

(86) Ba cheart na forálacha maidir le cuntais shealadacha agus deiridh a nuashonrú, go háirithe chun foráil a dhéanamh don fhaisnéis tuairiscithe ba cheart a bheith ag gabháil leis na cuntais a sheoltar chuig oifigeach cuntasaíochta an Choimisiúin chun críche comhdhlúthaithe. Ba cheart do na hinstitiúidí agus do na comhlachtaí a mhaoinítear leis an mbuiséad tagairt a dhéanamh don litir ionadaíochta a ghabhann lena gcuntais deiridh agus na cuntais sin á dtarchur acu chuig an gCúirt Iniúchóirí agus ba cheart dóibh tagairt a dhéanamh freisin don litir ionadaíochta a ghabhann le cuntais chomhdhlúite deiridh an Aontais agus iad á dtarchur. Ar deireadh, ba cheart spriocdháta níos luaithe a leagan síos don Chúirt Iniúchóirí a mbarúlacha a thabhairt uaithi ar chuntais shealadacha na n-institúidí, amach ón gCoimisiún agus ó na comhlachtaí a mhaoinítear leis an mbuiséad, ionas go bhféadfaidh siad a gcuntais deiridh a tharraingt suas agus na barúlacha sin á gcur san áireamh.

(87) Maidir leis an iniúchóireacht sheachtrach agus maidir le hurscaoileadh, cé go bhfuil an Coimisiún lánfhreagrach as an mbuiséad a chur chun feidhme, i bhfianaise a thábhachtaí atá sé comhbhainistíocht a dhéanamh leis na Ballstáit caithfidh siadsan comhoibriú i nós imeachta iniúchóireachta na Cúirte Iniúchóirí agus san urscaoileadh a dhéanann an t-údarás buiséid.

(88) Ba cheart gur le linn na tréimhse go gairid roimh an urscaoileadh a bheadh na dálaí is fearr ann chun na cuntais agus an nós imeachta um urscaoileadh a thíolacadh.

(89) Aon fhaisnéis atá ag teastáil chun an nós imeachta um urscaoileadh a chur i bhfeidhm ar bhealach rianúil don bhliain airgeadais ábhartha, ba cheart don Choimisiún í a chur faoi bhráid Pharlaimint na hEorpa, i gcomhréir le hAirteagal 319 den Chonradh, arna iarraidh sin don Pharlaimint.

(90) Ba cheart forálacha speisialta a leagan síos i gcás bheartais áirithe de chuid an Aontais; ba cheart do na forálacha sin bunphrionsabail an Rialacháin seo a chomhlíonadh.

(91) Is gá a shoiléiriú gur féidir gealltanais shealadacha a dhéanamh tar éis an ghnáth-spriocdháta dhá mhí, tar éis ráitis chaiteachais na mBallstát a fháil i gcásanna ina bhfuiltear ag súil le cinneadh maidir le haistriú leithreasaí. Ba cheart forálacha speisialta an Rialacháin Airgeadais maidir le haistrithe a shoiléiriú.

(92) Ba cheart na téarmaí a choigeartú sa chaoi is nach ndéanfar tagairt ach do na Cistí Struchtúracha, don Chiste Comhtháthaithe, don Chiste Eorpach Iascaigh, don Chiste Eorpach Talmhaíochta um Fhorbairt Tuaithe, agus do chistí i réimse na Saoirse, na Slándála agus an Cheartais arna mbainistiú faoin gcomhbhainistíocht. Ba cheart tagairtí do bhearta struchtúracha réamhaontachais (ISPA) agus do bhearta talmhaíochta (Sapard) a bhaint ós rud é go bhfuil bainistíocht dhíreach arna déanamh ag tríú tíortha seachas comhbhainistíocht leis na Ballstáit i gceist leo. Maidir le leithreasaí arna saoradh a chur ar fáil arís, i gcomhréir leis na bunghníomhartha nua le haghaidh gníomhaíochtaí struchtúracha le linn na tréimhse 2007–2013 lena gcumhdaítear foiche Dé, ba cheart foráil a choinneáil sa Rialachán seo do chásanna ina mbeidh earráid shoiléir is inchurtha i leith an Choimisiúin, agus do na cásanna sin amháin.

(93) A fhad a bhaineann le forálacha sonracha an Rialacháin seo maidir leis na cistí struchtúracha, cistí comhtháthaithe, an Ciste Eorpach Iascaigh, an Ciste Eorpach Talmhaíochta um Fhorbairt Tuaithe, agus cistí i réimse na Saoirse, na Slándála agus an Cheartais arna mbainistiú faoin gcomhbhainistíocht, ba cheart an fhoráil a choinneáil maidir le híocaíochtaí ar cuntas a aisíoc agus leithreasaí a chur ar fáil arís atá sa dearbhú ón gCoimisiún a ghabhann mar iarscríbhinn le Rialachán (CE) Uimh. 1260/1999 ón gComhairle an 21 Meitheamh 1999 lena leagtar síos forálacha ginearálta maidir leis na Cistí Struchtúracha[22]. Ina theannta sin, de mhaolú ar an riail maidir le tabhairt anonn, ba cheart é a bheith ceadmhach leithreasaí faoi chomhair oibleagáidí atá le fáil ag deireadh na bliana airgeadais a thabhairt anonn go deireadh an chláir, ar leithreasaí iad a thagann as íocaíochtaí ar cuntas a aisíoc, agus iad a úsáid nuair nach bhfuil leithreasaí eile faoi chomhair oibleagáidí le fáil.

(94) An fhoráil maidir le hioncam sannta arna ghiniúint le forcheannadh an Chomhphobail Eorpaigh do Ghual agus Chruach agus maidir leis na leithreasaí comhfhreagracha a chur ar fáil, ba cheart í a choinneáil.

(95) Na leithreasaí a saoradh mar gheall ar neamhchur chun feidhme iomlán nó páirteach na dtionscadal ar cuireadh in áirithe dóibh iad, is gá é a bheith ceadmhach iad a chur ar fáil arís. Níor cheart, áfach, é sin a bheith ceadmhach ach faoi dhianchoinníollacha, agus i réimse na taighde amháin, ós rud é go bhfuil riosca níos mó airgeadais ag baint le taighde ná a bhaineann le réimsí eile.

(96) Maidir le taighde, ba cheart an buiséad a thíolacadh ar bhealach atá i gcomhréir leis na forálacha maidir le buiséadú gníomhaíochtbhunaithe. Ba cheart an tsolúbthacht bainistíochta atá ag an Airmheán Comhpháirteach Taighde (ACT) faoi láthair a choinneáil.

(97) Ina theannta sin, tá gá le soiléiriú maidir leis an ACT a bheith páirteach i nósanna imeachta um dheontais agus gníomhaíochtaí á ndéanamh aige arna maoiniú ina n-iomláine nó i bpáirt leis an mbuiséad ginearálta lasmuigh de na línte buiséadacha a thiomnaítear don ACT as na cistí taighde de ghnáth. Agus é ag glacadh páirte sna nósanna imeachta um dheontais agus um sholáthar poiblí mar thríú páirtí, ba cheart an ACT a bheith díolmhaithe ó chur i bhfeidhm na bhforálacha maidir le critéir eisiaimh, pionóis riaracháin agus airgeadais, acmhainn eacnamaíoch agus airgeadais agus taisceadh ráthaíochtaí. Ina theannta sin, is gá a chur san áireamh na seirbhísí teicniúla agus eolaíocha a sholáthraíonn an ACT d'institiúidí eile agus do sheirbhísí de chuid an Choimisiúin trí shocruithe inmheánacha riaracháin, ar seirbhísí iad a thig lasmuigh de na rialacha maidir le soláthar poiblí. Ar deireadh, chun na cúraimí sin a dhéanamh go héifeachtach, ba cheart a mheas, ar bhonn eisceachtúil, gur ioncam sannta seachtrach atá san ioncam sin a thagann as na gníomhaíochtaí a bhaineann leis na cúraimí sin.

(98) Maidir leis na forálacha sonracha a bhaineann le gníomhaíochtaí seachtracha a chur chun feidhme, is gá na hathruithe agus an simpliú atá beartaithe ar na modhanna éagsúla bainistíochta atá ann a chur san áireamh.

(99) D'fhonn ról idirnáisiúnta an Aontais a neartú ó thaobh gníomhaíochtaí seachtracha agus forbartha de, d'fhonn a fheiceálaí agus a éifeachtúlaí atá sé a mhéadú, ba cheart údarú a bheith ag an gCoimisiún cistí iontaobhais Eorpacha a chruthú agus a bhainistiú i gcomhair gníomhaíochtaí éigeandála, iar-éigeandála, nó téamacha. Cé nach bhfuil siad comhtháite sa bhuiséad, ba cheart na cistí iontaobhais sin a bhainistiú faoi na rialacha airgeadais atá leagtha síos sa Rialachán seo a mhéid is gá ar mhaithe le slándáil agus trédhearcacht agus cistí de chuid an Aontais á n-úsáid. Chun na críche sin, ba cheart don Choimisiún bheith ina chathaoirleach ar an mbord rialaithe arna bhunú do gach ciste iontaobhais ionas go ndéanfar ionadaíocht do dheontóirí agus chun cinneadh ar an úsáid a bhainfear as na cistí. Lena chois sin, ba cheart gurbh é oifigeach cuntasaíochta an Choimisiúin oifigeach cuntasaíochta gach ciste iontaobhais.

(100) A fhad a bhaineann le heintitis ar cuireadh cúram orthu, faoi bainistíocht indíreach, gníomhaíochtaí seachtracha a chur i bhfeidhm, níor cheart níos mó ná trí bliana, tar éis an comhaontú tarmligin a shíniú leis an gCoimisiún, a bheith sa tréimhse atá ag na heintitis sin conarthaí agus deontais a thabhairt i gcrích, mura mbeidh forlámhas ag cúinsí sonracha atá seachtrach agus eisceachtúil. Níor cheart, áfach, feidhm a bheith ag an spriocdháta sin maidir le cláir ilbhliantúla arna gcur chun feidhme faoi na nósanna imeachta um chistí struchtúracha. Ba cheart rialacha mionsonraithe maidir le leithreasaí arna saoradh, sa chás deireanach sin, a leagan síos i rialacha earnáilsonracha.

(101) A fhad a bhaineann le rialacha sonracha i leith soláthair is infheidhme maidir le gníomhaíochtaí seachtracha, is gá cead a thabhairt do náisiúnaithe tríú tíortha páirt a ghlacadh sna nósanna imeachta um thairiscintí i gcás cur chun feidhme gan bhunghníomh, agus forlámhas a bheith ag cúinsí eisceachtúla a bhfuil údar maith tugtha leo.

(102) Ba cheart teideal speisialta a chur ann ina mbeadh na forálacha ginearálta maidir le bainistiíocht na n-oifigí Eorpacha.

(103) D'fhonn bainistíocht a éascú, ba cheart cead a bheith ag na hinstitiúidí cumhachtaí oifigeach údarúcháin a tharmligean chuig stiúrthóirí Oifigí Eorpacha idirinstitiúideacha chun leithreasaí arna n-iontráil ina ranna féin den bhuiséad a bhainistiú. Chuige sin, is iomchuí soiléiriú a dhéanamh i leith na gcumhachtaí údarúcháin is féidir le hOifigí na Stiúrthóirí a fhotharmligean.

(104) Is iomchuí teideal ar leith a choinneáil ina bhfuil na rialacha speisialta is infheidhme maidir le leithreasaí riaracháin. Ba cheart a fhoráil go bhféadfaidh dhá bhrainse an údaráis bhuiséid tuairim a eisiúint in am trátha maidir le tionscadail foirgníochta ar dócha tionchar suntasach airgeadais a bheith acu ar an mbuiséad.

(105) An nós imeachta faoinar féidir leis an údarás buiséid tuairim a eisiúint maidir le tionscadal foirgníochta, ba cheart é a shoiléiriú. Ina theannta sin, ionas go bhféadfaidh institiúidí beartas fadtéarmach maidir le heastát réadach a fhorbairt agus leas a bhaint as rátaí níos ísle úis a bhuí le rátáil chreidmheasa fhabhrach an Aontais ar an margadh airgeadais, ba cheart údarú a bheith acu iasachtaí a fháil lasmuigh den bhuiséad chun sócmhainní eastáit réadaigh a fháil. D'fhágfadh sé sin go bhféadfaí aghaidh a thabhairt ar chastacht an chórais reatha, agus costais a laghdú agus tuilleadh trédhearcachta a thabhairt isteach.

(106) D'éascaigh clár réime taighde i ndiaidh a chéile obair an Choimisiúin trí rialacha simplithe a leagan síos maidir le saineolaithe seachtracha a roghnú chun meastóireacht a dhéanamh ar thograí nó ar iarratais ar dheontais agus chun cúnamh teicniúil a sholáthar agus obair leantach agus meastóireacht á ndéanamh ar thionscadail mhaoinithe. Leathnaíodh an nós imeachta sin chun gach clár eile a chumhdach. I bhfianaise na taithí praiticiúla a gnóthaíodh, ba cheart raon feidhme an nós imeachta speisialta um dhaoine nádúrtha a roghnú a shoiléiriú ós rud é go bhfuil gá lena gcúnamh chun meastóireacht a dhéanamh ar thograí tionscadail, ar iarratais ar dheontais, ar thionscadail agus ar thairiscintí agus chun tuairim agus comhairle shaineolach a sholáthar.

(107) Maidir le forálacha crí